ЎзА - Маҳаллий хомашёдан сифатли дори-дармонлар\nМаҳаллий хомашёдан сифатли дори-дармонлар\n19.04.2017 15:17 Чоп этиш версияси\nМамлакатимизда халқимизнинг саломатлигини асраш, тиббиёт соҳасини ривожлантиришга кўрсатилаётган алоҳида эътибор самарасида фармацевтика саноати ҳам жадал ривожланиб, ишлаб чиқарилаётган дори-дармон воситаларининг тури ҳамда сифати тобора ортиб бораётир.\nПрезидентимиз Шавкат Мирзиёевнинг 2016 йил 16 сентябрдаги «2016-2020 йилларда республика фармацевтика саноатини янада ривожлантириш чора-тадбирлари дастури тўғрисида»ги ҳамда 2016 йил 31 октябрдаги «Аҳолини дори-дармон воситалари ва тиббиёт буюмлари билан таъминлашни янада яхшилашга доир чора-тадбирлар тўғрисида»ги қарорлари аҳолини сифатли ва арзон дори-дармон воситалари билан таъминлаш ишларини янада такомиллаштиришга қаратилган.\nПойтахтимизнинг Сергели туманида жойлашган «Dentafill Plyus» корхонаси мамлакатимиздаги дори воситалари ва тиббий анжомлар ишлаб чиқараётган етакчи фармацевтик корхоналардан биридир.\nКорхона 2007 йилда ташкил қилинган бўлиб, ўтган қисқа вақт мобайнида 22 фармакологик гуруҳга мансуб 150 дан ортиқ дори воситасини ишлаб чиқариш йўлга қўйилди. Бу ерда энг замонавий асбоб-ускуналар ва юқори малакали мутахассислар билан таъминланган замонавий лаборатория фаолият кўрсатмоқда. Янги фармацевтик маҳсулотларни ўзлаштириш, ишлаб чиқариш ҳажмини ошириш мақсадида Германия, Швейцария, Ҳиндистон, Хитой каби қатор мамлакатларнинг етакчи фармацевтик компаниялари билан муваффақиятли ҳамкорлик йўлга қўйилган. Бу, ўз навбатида, корхона томонидан ишлаб чиқарилаётган маҳсулотларнинг юқори сифатини таъминлашга хизмат қилмоқда.\nБугунги кунда «Dentafill Plyus» корхонаси «Torimed pharm» ва «Pharma pack» каби йирик фармацевтик тузилмаларни бирлаштиради. 300 дан ортиқ мутахассис ва ишчи ходим фаолият юритаётган замонавий корхона ўз фаолиятида истиқболли йўналишларга сармоялар киритиш, ишлаб чиқариш қувватларини замон талабига мос модернизациялаш ҳамда кенгайтиришга алоҳида эътибор қаратмоқда.\nКомпания билан маҳаллий ва хорижий илмий муассасалар, шунингдек, ишлаб чиқарувчилар ўртасида ҳам мустаҳкам алоқалар йўлга қўйилган.\n– Корхонада тадқиқотлар ва ишланмалар соҳасида инновацияларни имкон қадар кенгроқ қўллаш, аҳолини мақбул нархлардаги янги ва энг самарали дори воситалари билан таъминлаш, бизнес юритиш усулларини такомиллаштиришга алоҳида эътибор қаратилади, – дейди корхонанинг олимлар гуруҳи раҳбари Аҳаджон Шукуров. – Ишлаб чиқариш сифатини янада ошириш мақсадида Фанлар академиясининг Ўсимлик моддалари кимёси институти ва Полимерлар кимёси ва физикаси институти билан самарали ҳамкорлик йўлга қўйилган.\nҲозирги кунда «Dentafill Plyus» корхонасининг юқори технологик асбоб-ускуналар билан жиҳозланган цехларида таблеткалар, капсулалар, гален препаратлар, инъекцион ва инфузион эритмалар шаклидаги дори воситалари ишлаб чиқарилмоқда. Корхонада қуруқ ҳолатдаги антибиотиклар, суртмалар, суппозиторийлар, сироплар, суспензиялар, суюқ дорилар, тиш пастаси ва тиббий буюмлар, қўлқоплар тайёрланади.\n«Dentafill Plyus» корхонасининг устувор мақсадларидан бири самарали дори воситаларини ишлаб чиқаришга доир илмий тадқиқотларга сармоя киритишдир. Хусусан, 2010-2017 йилларда корхона томонидан илмий-тадқиқот ва тажриба-конструкторлик ишларига 51 миллион АҚШ долларидан ортиқ миқдордаги инвестициялар йўналтирилди.\nКорхонада Швейцариянинг BFS технологияси асосида ишловчи дастгоҳлар ишга туширилган бўлиб, бу дастгоҳлар ёрдамида инъекцион препаратларни полимер ампулаларда ишлаб чиқариш имконияти яратилди.\nБундан ташқари, латекс хомашёсидан жарроҳлик қўлқопларини ишлаб чиқариш технологияси ҳам ўзлаштирилди. Бунинг самарасида нафақат сифатли маҳсулот тайёрланмоқда, балки 30 дан ортиқ иш ўрни яратилди.\nКомпанияда 2010 йил ISO 9001 халқаро сифат менежменти стандарти жорий этилган, фармацевтик ишлаб чиқаришга бериладиган GMP халқаро сертификати қўлга киритилган.\nБугун дунёда табиий гиёҳлар асосида тайёрланган дори-дармон ва биологик фаол қўшимчаларга эҳтиёж ортмоқда. Бундай табиий шифобахш воситалар инсон вужудига ножўя таъсир қилмайди ва саломатликни янада мустаҳкамлашга хизмат қилади. Корхонада юртимизда ўсадиган доривор ўсимликларни экстракция қилиш, улардан турли маҳсулотлар ишлаб чиқариш устида изланишлар олиб борилмоқда. 400 гектар майдонда ноёб доривор ўсимликларни етиштириш, улардан тайёр дори-дармон олишгача бўлган жараённи ўз ичига олувчи йирик лойиҳа амалга оширилмоқда.\nКорхонада яқин келажакда тиббиёт буюмлари, косметик кремлар, фармацевтик нанопрепаратлар ишлаб чиқариш режалаштирилмоқда.


Россия Тожикистонга 8 та чартер рейсига рухсат берди\n25 июндан бошлаб Тожикистон Россияда «қолиб кетган» фуқароларни ватанга қайтариш учун саккизта чартер рейсини амалга оширади. Амалдорларнинг айтишларича, Россия расмийлари бу парвозларга рухсат берди, аммо чипталар нархи расман эълон қилинмади.\nТожикистоннинг Россиядаги элчихонасидаги манбанинг айтишича, рейсларга биринчи навбатда муҳтож фуқаролар - беморлар, болали аёллар, талабалар, кексалар ва Россияга хизмат сафари билан борган ва пандемия туфайли ўша ерда қолиб кетган шахслар қўйилади.\nМанбанинг айтишича, рўйхатга киритилган фуқароларга элчихонадаги маъсуллар қўнғироқ қилади ва парвоз вақти ва санасини маълум қилади. «Чартер рейсларга чипталар парвоздан бир неча соат аввал аэропорт кассаларида сотилади, ҳамда мигрантлар чиптарларни бошқалардан сотиб олишлари керак эмас», - дея тушунтириш беради суҳбатдош.\nРоссиядан Тожикистонга чартер рейслари ҳақида хабар тарқатилгач юзлаб фуқаролар Радио Озодига мурожаат қилиб, рейслар учун чипталарни қай йўл билан олиш мумкинлигини сўрай бошладилар. Рооссиядаги Тожикистон элчихонаси олдида одамларнинг тўпланишига ҳам авиачипталарни қай йўл билан олиш масаласи сабаб бўлди, аммо тожик расмийрларининг айтишича, Россия томони фақат 8 та чартер рейсига рухсат берган ва шу сабабли ҳам барча истовчилар бу рейслар билан ватанга учиб кета олмайди.\n«Бизда бу рейслар билан барча хоҳловчиларни олиб кетиш имконияти йўқ. Биринчи навбатда муҳтожларни олиб кетамиз. Аммо Тожикистон ва Россия ўртасидаги авиақатновлар яна тикланишидан умид қиламиз», - дейди Тожикистоннинг Россиядаги элчихонасидаги манба.\nЧартер рейсларни"Сомон Эйр" ва "Тожик Эйр" авиакомпаниялари Москва, Санкт-Петербург, Қозон, Новосибирск ва Екатеринбургдан амалга оширади. Расмийларнинг айтишларича, авиакомпаниялар самолётлари Тожикистондан Россияга йўловчилар билан парвоз қилади. Россия мазкур чартер рейсларда Россия фуқароларини юртга олиб келишга ҳам рухсат берди.\nХозирча Тожикистон ва Россия ўртасида ҳаво қатновлари қачон тикланиши маълум эмас. Расмийларнинг айтишларича, бу масала июлда кўриб чиқилади.\nТожикистон март ойининг иккинчи ярмидан бошлаб коронавирус пандемияси тарқалишига йўл қўймаслик мақсадида барча халқаро авиарейсларни тўхтатиб қўйди.


“Менда йўқ мебел қизларимда бўлсин”\nСўнгги бор янгиланди: август 09, 2016\nМен Бустонлиқ туманининг Бричмулло қишлоғида истиқомат қиламан. Мен сизларга қишлоғимизнинг даҳшатли аҳволи ҳақида ёзмоқдаман. Давлатимизнинг қора ишларини халқ билсин.\nБизнинг қишлоғимиз тоғлар орасида жойлашган. Бизлар эса бу тоғу тошларни боғу роғга айлантиргач кўп азоб тортдик. Масалан, ўзим ёшлигимдан ота-онам, ака-укаларим билан ер чопиб, тош териб умримни ўтказдим. Шу тариқа кун кўрардик. Ота-онам зўрға кун кечиришга етарди, шу туфайли на ўқишга борганмиз, на бир яхши кун кўрганмиз.\nВақт ўтиб, турмуш қурдим. Камчиликлар сабабли доим уйимиз нотинч бўлган. Масалан, мебелларим йўғлигини доим юзимга солишарди, камбағаллигим юзимга айтиларди. Биз икки фарзандлик бўлдик. Болалар катта бўлгач, катта еб кийинишади. Бизда на пул бор эди, на иш бор эди. Собиқ хўжайиним ишлидиган боғча ҳам ўзлаштирилиб олинган эди. Пул топиш йўли қомади. Бошқа собиқ хўжайиним Россияга пул ишлагани кетганлар.\nМен қайнонамнинг уйига қайтдим. Улардан ҳеч молиявий ёрдам тегмаганлиги сабабли мен қайнонамнинг пенсиясига қараб қолдим. Бироқ, бу қайнонамга ёқмади ва хўжайиним қайтгач, биз ажрашишга қарор қилдик. Мен ота-онамнинг уйига қайтдим ва биз бошқа ярашишга ҳаракат қилмадик.\nОта-онамнинг уйида яшаб юрдик. Ҳамма қатори, биз ҳам боғларимизга тапчан қўйиб, дам олишга келган мижозларга боғларимизни ижарага бериб бошладик. Ундан тушган пулга боғимизда уй қурдик. Шу пайтлар, худониям бизларга атаган ватани бор экан деб қувонардим. Қизларимнинг турмуш қуриш ёши етиб қолмоқда. Менда йўқ мебел қизларимда бўлсин деб отам билан боғни қонунга мувофиқ ишлатишга қарор қилдик ва барча солиқларни ўз вақтида тўладик, тозаликга риоя қилдик, ва эрталабдан кечга қадар меҳнат қилдик. Барчасини болаларимни шаҳарга ўқиш учун олиб келиш мақсадида қилдим.\nШунақа қилиб, болаларимни қишлоқдан шаҳарга олиб келиб мактабга жойлаштирдим. Уйни эса дача сифатида фойдаланишни мулжал қилиб, шароитлар яратиш учун кўчадан қарз олдим. Бир умидим шу уйдан эди. Бироқ, шуниям қўп қўрган амалдор бойлар келиб бузиб ташлашмоқда. Мен эса энди қандай кун кечирай? Ўзим ижарага олган квартирада яшасам… Болаларимни қандай энди боқаман? Айни пайтда, мен кўчаларда юрган гадойларнинг вазиятини ва азобларини чунмоқдаман. Бозор қилсак налоглар ва ҳужжатлар қағшатади, уй қурсак кадастр қағшатади. Бош вазир қишлоғимизга келганлар. Халқнинг яшаш шароитларини кўрганлар, аммо сабабини сўрамаганлар. Бу ноҳақликни ва тартибсизликни олдини ким ўзи олади?\nИлтимос, менинг гапларимни одамларга етказинг. Одамлар бехабар бўлишмасин.\n«Қирғизистонинг чегарасини босиш учун 50 минг сум пора беришга мажбурмиз»\nМен сизларга Водийнинг Сўх туманидаги текширув постида рўй бераётган тартибсизликлар масаласида ёзмоқдаман. Сўхликлар айнан шу постдан ўтиш учун анча қийинчиликларга дуч келишмоқда. Бутун Сўх аҳолиси бу аҳволдан норози.\nБу постдан зўрға қийинчиликлар билан 5-6 соатда ўтмоқдамиз. Иссиқ кунларда умуман туриб бўлмайди. Бечора қариялар ва қўлларида боласи билан келган аёллар анча азоб чекишмоқда.\nҚирғизистонга қарашли Қадамжой текширув постидан умуман ўтиб бўлмайди. Жуда катта муаммо бўлиб қолган. Барча ҳужжатлар мавжуд бўлган ҳолатда ҳам пора беришга мажбурлашмоқда. Пулсиз ўтишнинг иложиси йўқ.\nВодийдан Сўхга келишда Қирғиз назоратчиларига камида 50 000 минг сум бермоқдамиз. Йўлнинг аҳволини гапирмасак ҳам бўлади. Жуда ачинарлик ҳолат.\nОзодликдан илтимос, бу тартибсизликларни матбуотга етказиб беришингизни сўраб қолмоқдамиз.\n“Tалабалар ўқитувчисининг тушлик пулини тўлашга мажбур”\nМен сизларга таълим тизимидаги тартибсизликлар туфайли ёзмоқдаман.\nЖияним бу йил Агросаноат коллежини битирди. Порасиз бир қадам босиб бўлмайди. Аслида бепул бўлган нарсалар учун ҳам пул сўрашмоқда. Масалан, ҳатто тушлик қилиш учун пул сўрайди. Шунақа қилиб, талабалар ўқитувчисининг тушлик пулини тўлашга ҳам мажбур. Умуман олганда, Сирдарёмиз охирги пайтда порахўрликда анча кучаймоқда. Ахир, Мед. Коллежга ўқишга кириш учун 200-500 доллар пора беришга мажбурласа. Шу пулни берганлар аниқ ўқишга киришар экан. Сирдарё туманининг Охунбобоев маҳалласидаги Мед. Коллежига ўқишга кириш нархи 200 доллар.\nТаълим тизимидаги тартибсизликлар орқали баъзилардан пул ҳам ишламоқда. Шу баъзилар коллеж битирувчиларига 3500 доллар эвазига Жиззах Мед. Институтига ўқишга киришни таклиф бериб юришган экан.\nСирдарёда 43-сонли мактаб бор. Мен фарзандимни айнан шу мактабга 1 синфга ўқишга бермоқчи бўлдим. Бу мактаб уйимизга яқин ва бизга жуда қулай. Ишонасизми, бир ҳафта сарсон қилишди. “Раҳбар йўқлар, қабул қилмаймиз, овора бўлманг” деб қайтариб юборишди. Кейинчалик қўшнилардан эшитишим бўйча, ҳужжатларнинг ичига 50 минг сум солиб бориш керак экан.\nАхир энди мактабга кириш учун пора беришга мажбур қилишса, биз нима десак бўлади?\n“Пропискасиз юриш учун 100 000 минг пора”\nМен Жиззахдан Тошкентга ишлагани келганман. Айни пайтда ишлаяпман, аммо прописка олиш учун рўйхатдан ўтмаганман. Вақтинча прописка олиш учун турар жой ва танишлар керак. Мен каби пропискасиз иш қидириб, ёки ишлаб юрганлар бу ерда жуда кўп. Бизларни рўйхатдан ўтказишмаяпти ва шу боис пропискага қўйилмаяпмиз. Тошкент Тўқимачилик Комбинатининг ичида турли цехлар мавжуд. Айнан шу цехларда ҳам ишлаймиз, ҳам яшаймиз, ҳам ухлаймиз.\nМилиция ҳодимлари келиб ҳар биримизни 100 000 сўм пора беришга мажбурлайди. Бермаган тақдирда пропискаси йўқларни олиб кетяпти. Биз арзимаган 500 000 сўмга ишлаймиз ва ҳар ой 100 000 сўм беришга имкониятимиз йўқ. Участка нозири Ойбек доим биздан пул сўрайди, қўрқитади ва пора беришга мажбурлайди. Пул бермасангиз, 15 суткага қамайман дейди. Бу каби порахўрликга бархам бериш мумкинми?


Фойдали карантин: COVID-19 пандемияси олий таълим тизимини қандай ўзгартиради? - UzAnalytics\nФойдали карантин: COVID-19 пандемияси олий таълим тизимини қандай ўзгартиради?\nМуаллиф: Ирода Шамсиева – тарих фанлари номзоди, Тошкент давлат шарқшунослик университети доценти\nКоронавирус пандемияси кўп соҳаларда инсонлар ҳаёт тарзини тубдан ўзгартириши мумкин. Ҳатто консерватив соҳа ҳисобланадиган таълим тизимини ҳам янги шароитларга тезкор мослашишга ва ўзгача тартиб-қоидалар бўйича иш олиб боришга мажбур қилди.\nХалқаро ташкилотлар, жумладан, ЮНЕСКО, Иқтисодий ҳамкорлик ва тараққиёт ташкилоти (ИҲТТ), ҳамда Жаҳон банки ушбу пандемияни ўрта, махсус ва олий таълимнинг форс-мажор вазиятларга тайёргарлигини текширувдан ўтказаётган ҳолат деб баҳолашмоқда. Бунинг сабаби, жаҳондаги барча таълим муассасалари янги форматга ўтиб, оммавий тарзда масофали ўқитиш тажрибасини қўллашга мажбур бўлишди. Ўз ўрнида, бу қатор муаммоларни келтириб чиқарди. Биринчидан, интернет технологияларидан фойдаланиш учун ўқитувчи ва талабаларда рақамли саводхонликнинг етарли эмаслиги, иккинчидан, интернет тезлигининг пастлиги, учинчидан эса, баъзи мамлакатларда интернетга уланиш имкониятининг камлиги ёки аҳолининг аксарият қисми учун деярли йўқлиги ва тўртинчидан, аксарият таълим олувчиларда масофавий ўқиш учун техник воситаларнинг (компьютер, ноутбук, гаджетларнинг) мавжуд эмаслиги. Шубҳасиз, бундай ҳолат таълим сифатига салбий таъсир этмасдан қолмади, техник носозликлар ва бошқа омиллар ўқув жараёнида узилишларга олиб келди.\nЛекин шу билан бирга, жаҳон экспертлари пандемия туфайли жорий қилинган қатъий карантин қоидалари таълим, жумладан олий таълим учун янги имкониятлар яратганини эътироф этишмоқда. Хусусан, Арманистонда карантин пайтида масофавий таълим олиш имконини берувчи университетларнинг ягона iUniversity платформаси ишга туширилди, Бирлашган Араб Амирликлари глобал тармоғида таълим олиш ва бизнес юритиш учун 5 та: Google Hangouts Meet, Cisco Webex, Avaya Spaces, Blue Jeans ва Slack номли иловалар узлуксиз ишлай бошлади. Кипрда таълим ва фан вазирлиги Педагогика институти орқали масофавий таълим олиб бориш учун ўқитувчиларни тезкор тайёрлаш ишларини ташкил қилди. Россия университетларида эса қўшимча реаллик (AR – augmented reality) технологиясининг қўлланилиши (РФ “Первый канал”даги “Время” ахборот кўрсатуви, 2020 йил 12 майдаги эфир) таълимда инновация бўлди.\nПандемия шароитида миллий олий таълим тизимининг трансформацияси\nУмуман олганда, Ўзбекистонда аксарият университет ва институтлар дарсларни масофавий шаклда ўтказишга қисман тайёр эди. Олий таълим муассасалари платформаларида Moodle тизими шакллантирилиб, унга барча ўқув предметлари бўйича электрон ресурслар жойлаштирилган эди. Аммо, мазкур тизим бундан бир неча йил аввал жорий қилинган бўлишига қарамай, унда ишлаш амалда суст эди, шу боис, мамлакатимиз тарихида биринчи марта фавқулодда ташкил этилаётган масофавий таълимни жорий қилишда ўзига яраша муаммолар ва қийинчиликларга дуч келиш табиий эди.\nМуаллиф республиканинг бир нечта олийгоҳлари ўқитувчиларига масофавий ўқитиш жараёнида кузатилган қийинчилик ва муаммолар, имкониятлар билан боғлиқ саволлар билан мурожаат қилди:\nТаълимни масофавий (онлайн) шаклда олиб боришда қандай муаммо ва қийинчиликлар кузатилди? Сизнингча бу борада қандай ютуқларга эришилди, шунингдек, ушбу тизимнинг камчиликлари ҳақида нималар дея оласиз?\nРаъно Турсунова, тарих фанлари номзоди, Жаҳон иқтисодиёти ва дипломатия университети доценти:\nОчиғини айтсам, биз бунга ҳали тайёр эмасдик. Албатта, ўқитувчилар ҳар йили АКТ бўйича малака ошириш курсларини ўтишади, бироқ масофада ишлаш амалиёти кўпчиликда шаклланмаганди, баъзи ўқитувчилар бундан истисно албатта.\nШунинг учун, қисқа муддатда янги шароитга мослашишга тўғри келди. Дарҳақиқат, Zoom интернет платформасида ишлаш мисли кўрилмаган имкониятларни берди. Нафақат ўқитувчи, балки талабалар ҳам янги кўникмаларга эга бўлди.\nМасофавий ва онлайн таълимни ташкил этишда ўқитувчи ва талабалар бир қатор муаммоларга дуч келишди, жумладан:\nинтернет тезлигининг нафақат ҳудудларда, балки вилоятлар марказида ҳам пастлиги, марказдан узоқ жойларда интернетга уланиш имкониятининг деярли йўқлиги;\nўқувчиларда техник воситаларнинг етишмаслиги, аксарият ҳоллларда оилада битта гаджет бўлиб, ундан фойдаланиш учун навбатга туришга тўғри келди;\nАкбар Замонов, тарих фанлари бўйича фалсафа доктори (PhD), Ўзбекистон Миллий университетитининг (ЎзМУ) тарих факультети доценти:\nБиринчидан, мамлакат масофавий ва онлайн таълимга ўтишга ҳали тайёр эмас эди, жумладан, бу борада профессор-ўқитувчилар малакасини ошириш бўйича ташкилий ишлар қилинмаган эди. Шунинг учун ўқитишнинг сифати, уни ташкил этиш ҳамда ҳудудлардаги алоқа тизими билан боғлиқ муаммо ва қийинчиликлар юзага келди. Шунингдек, видеодарсларнинг вақт меъёри 80 минутни ташкил қилмайди (бунинг бир нечта сабаблари бор: интернет тезлиги ниҳоятда паст, талабаларнинг моддий имконияти мавжуд трафикларга етмаслик эҳтимоли катталиги ва ҳ.к.). Шу жиҳатдан, ўқитувчилар ўзларининг 80 дақиқалик маърузасини методик маҳорат орқали қисқа вақтга (20-30 дақиқа) келтириш кўникмасига эга бўлиши лозим эди. Бунда тавсия этиладиган асосий адабиётлар, талабалар томонидан уларни топиш ва фойдаланиш услублари, мавзуга оид асосий тушунча ва тамойиллар, якуний хулоса ва вазифалар берилиши лозим. Лекин бу мақсадга барча ҳам эриша олмаган.\nИккинчидан, биз талабаларни видеодарслар орқали таълим олишини тўла назорат қила олмадик. Шу нуқтаи назардан, телеканаллар, интернет сайтларда жойлаштирилган видеодарслар машғулотлари ўқитувчи, мураббийлар билан бир қаторда ота-оналарга ҳам бирдек масъулият юклайди. Жумладан, фарзандининг интернетдаги турли дастурлар орқали бериб борилаётган дарсларни мунтазам томоша қилишлари учун шароит яратиш, доимий назорат қилиш, мавзуларни ўзлаштиришига, вазифаларни бажаришга ёрдамлашиш, шунингдек, фарзандининг ўқитувчиси билан хабар алмашишда интернет орқали алоқани таъминлаб беришлари лозим.\nЭнг асосий муаммо, талабаларнинг мамлакатнинг турли ҳудудлари – пойтахт, вилоят маркази, туман марказидан энг чекка қишлоқларда истиқомат қилиши ҳамда уларда алоқа тизимининг ҳам ҳудудларига қараб ҳар хил бўлишидир. Бу жараёнда фақат пойтахт, вилоят ва туман марказларида истиқомат қилувчи талабаларнинг имконияти бир оз юқори бўлди. Бу видеодарслар (хусусан, Zoom платформасида ) ўртача 100 нафар талабадан 8-13 тасининг иштирок этишига олиб келди. Бу биринчидан, мамлакатдаги алоқа компанияларининг фаолияти қониқарсизлигини кўрсатса, иккинчидан эса, талабаларда видеодарслар бўйича кўникмаларнинг ҳали етарли даражада бўлмаганлидир.\nКарантин даврида ташкил этилган онлайн таълим устозлар ва талабаларнинг табақаланишига, яъни шу жараёнга фаол қатнашиб, виртуал таълимнинг ютуқларидан фойдаланганлар ҳамда ўз маҳоратини, малакасини оширганлар ва деярли иштироксиз ўқув йилини якунлаётган гуруҳларга ажратди. Ҳар ҳолда, фавқулодда ўтилган онлайн таълим таҳсил олувчи ва таҳсил берувчининг мутахассислик доирасида билимларини одатдаги тизимга қараганда оширмаган бўлса-да, маълум сабоқ ва малакаларга эга бўлишига хизмат қилди.\nНилуфар Салимсакова, Тошкент фармацевтика институти катта ўқитувчиси:\nБиринчидан, компьютерда ишлашни мустақил ўрганганлигим бошида озроқ панд берди, лекин шароит тақозоси ва фавқулодда вазият масофавий дарс бериш учун керакли кўникмаларни шакллантириш учун имконият яратди.\nИккинчидан, интернетнинг секин ишлаши анча вақтни олди.\nИмкониятлар ҳақида айтадиган бўлсам, бунда ҳам ўқитувчи, ҳам талаба, жамоавий ишлашни ўрганди. Бироқ, бундай ишлаш тартибининг муайян нуқсонлари борлиги маълум бўлди. Хусусан, талабалар ўқитувчи томонидан белгиланган топшириқларга жавобларни кўчириб, Телеграм канали орқали бир – бирларига жўнатиш ҳолатлари кузатилди. Шунинг учун, фикримча, ўқитувчи ҳар бир талабага вазифани алоҳида, индивидуал бериши керак.\nБу тажриба бундан бир неча йил аввал жорий қилинган Moodle тизимида масофавий ишлашни ўргатди. Назаримда, агар талабаларни дарс беришнинг мазкур шакли билан изланишга мотивация қилинса, таълим олдига қўйилган педагогик вазифаларнинг бир нечтасини амалга ошириш мумкин бўларди.\nБотиржон Қосимов, Тошкент давлат юридик университети катта ўқитувчиси:\nМен карантин даврида мамлакатимиз барча ўқув юртларининг масофавий таълим шаклига ўтказилгандан буён, ушбу давр мобайнида эришилган ютуқлар ва кузатилган камчиликлар борасида тўхталмоқчиман.\nАвваламбор, ютуқлар ҳақида: бу борада эришилган ютуқлар шундан иборатки, ёшидан қатъий назар барча профессор-ўқитувчиларда таълим платформалари билан ишлаш, масофавий таълим ва уни олиб бориш соҳасидаги билим ва кўникмалари шаклланди ёки ривожланди. Келажакда масофавий таълимни янада ривожлантириш борасида қилиниши керак бўлган ишлар эса таҳлил этиб борилмоқда. Масофавий таълим айни пайтда келажак учун эксперимент вазифасини ўтамоқда, десак адашмаймиз. Масофавий таълимнинг ютуқларидан бири, фикримча, талабалар билан мулоқотнинг хилма хиллигидир. Бунда талаба айтмоқчи бўлган жавобини матн, аудио ёки видео шаклларда баён этиш имконига эга бўлади. Бу эса аудитория шароитида омма олдида ўз фикрини овоз орқали баён эта олмайдиган ёки бундан тортинадиган талабалар учун қулай шаклидир. Масофавий таълим орқали таълим берувчи ва таълим олувчилар университетга бориш ва келиш учун сарфланадиган вақтлари тежалади. Тежалган вақт ҳисобига бошқа манбалардан янги билимларни ўзлаштириш имконияти вужудга келади.\nМен кузатган камчиликларга келсак, масофавий таълим аудиторияда кечадиган жонли таълимдан фарқлангани туфайли таълим жараёнида мулоқот қилиш самарадорлиги паст даражада кечади. Аудитория шароитида талабаларнинг юз ифодаси орқали уларнинг дарс мавзусини тушуниб бораётганликларини англаш осон кечади. Масофавий таълимда эса бу қийинроқ кечади.\nРеспубликада масофавий таълимнинг ривожланиш истиқболларига келсак, масофавий таълим икки йўналишда, яъни реал вақт режимига асосланган синхрон ёки реал вақт режимига асосланмаган носинхрон тарзда кечиши мумкин. Аммо, икки йўналиш учун ҳам Интернет тезлик жиҳатидан яхши ишлаши керак. Бусиз масофавий таълимнинг истиқболи бўлиши мумкин эмас. Шунингдек, ҳозирги пандемия шароитидаги масофавий таълим одатдаги масофавий таълимдан фарқланади. Пандемия шароитидаги масофавий таълим фавқулодда ҳолатдаги масофавий таълимдир. Шу боис, ҳозирги шароитда таълим бериш ва таълим олишга мослашмаган Телеграм сингари ижтимоий тармоқлардан фойдаланишга мажбур тўғри келмоқда.\nКелажакда масофавий таълимни янада ривожлантириш учун эса одатий масофавий таълимни бошқариш тизими, яъни Moodle каби таълим платформаларини такомиллаштириш, уларни қулай ва янада тушунарли функциялар билан бойитиш ўта муҳимдир. Бунинг учун педагог ва ахборот технологиялари мутахассисларининг яқиндан ҳамкорлиги талаб этилади.\nЮқоридаги фикрларга қуйидаги мулоҳазаларимни қўшимча қилишни ўринли деб ўйлайман. Ҳақиқатдан ҳам, таълим тизимининг фавқулодда масофавий ва онлайн шаклга ўтиши, бутун дунёда бўлгани каби, республикамиз олий таълим тизимини янги шароитларга мослашишига мажбур қилди. Фаолиятни рақамли форматга ўказишда олий таълим муассасалари асосан IT инфратузилма билан боғлиқ техник қийинчиликларга дуч келди. Шу билан бирга, бу вазият бошқа бир муаммо, жорий ва оралиқ назорат ишларида талабалар томонидан бир-биридан кўчириш муаммосини келтириб чиқарди. Шу ўринда плагиат муаммоси жаҳоннинг деярли барча университетларида мавжудлиги ва унинг олдини олиш учун махсус дастурлардан фойдаланилиши хорижий профессор – ўқитувчилар томонидан ҳам таъкидланади (WEBINAR ON: Academic Credit System: International Ceses, Конференция Zoom ТашГУВ.\nФикримча, карантин миллий олий таълим тизими учун фойдали бўлди.\nБиринчидан, онлайн таълим мазкур тизимни камида 10 йилга ривожлантиришга хизмат қилди. Маълумот учун: 2018 йилда халқаро THE (Time higher education) нашри эълон қилган маърузада 2030 йилга келиб фақат элита университетларнинг онлайн таълимга ўтишини прогноз қилган эди. Бугун кунда COVID-19 пандемияси ушбу жараённи тезлаштириб юборганини гувоҳи бўлиб турибмиз.\nИккинчидан, карантин даврида ўқитувчилар масофавий таълим бериш (Moodle), онлайн режимда, турли платформаларда (ZOOM, Телеграм) маъруза ўтиш ва видеодарслар ёзиш (Bandicam, OBS-studio) кўникмаларига эга бўлишди. Бу эса аксарият олий таълим муассасалари томонидан видеодарслардан иборат улкан медиа платформа яратиш учун манбавий асос бўлиб хизмат қилди.\nУчинчидан, таълим беришнинг инновацион услублари яратилди. Хусусан, онлайн тарздаги дарс вақтининг ўзида интернетдаги мавзуга алоқадор web-ресурсларга ҳавола қилиш орқали виртуал интерфаоллик таъминланди.\nТўртинчидан, карантин талабаларда XXI аср мутахассиси учун керак бўлган мослашувчан кўникмаларнинг (Soft skills) ривожланишини тезлаштирди. Мисол учун, Тошкент давлат шарқшунослик университетининг 3-босқич тарихчи талабалари мустақил равишда турли web платформаларда ишлашни ўрганиб, тарихий мавзуларга доир рақамли архивлар (мисол учун, Эрнест Хемингуэй ҳақида) ва сайтлар (масалан, Ливан ва Уммон ҳақида) яратишга муваффақ бўлишди.\nБешинчидан, республика олий таълим муассасаларининг хорижий университетлар билан ҳамкорлиги фаоллашди. Бир қатор олийгоҳлар жаҳоннинг етакчи ўқув даргоҳлари билан онлайн конференция, вебинарлар уюштиришди. Масалан, жорий йилнинг 11- 12 май кунлари Тошкент Давлат юридик университети ва АҚШнинг Бостон коллежи юридик мактаби (Boston college law school) ўртасида масофавий таълим олиб бориш бўйича онлайн семинар, 15 майда эса Тошкент давлат шарқшунослик университети ҳамда Жанубий Кореянинг Kyung He ва Yeungnam университелари билан кредит-модуль тизимини жорий этишга доир онлайн форматда вебинар ташкил қилиниб, ўзаро тажриба алмашилди.\nОлий таълимнинг истиқболи онлайнми?\nКарантин даврида барча таълим тизимларининг масофали режимга ўтганлиги ўз навбатида, унинг қанчалик самаралилиги ва давомийлиги ҳақида бир қатор саволларни келтириб чиқармоқда. Дарҳақиқат, таълим, жумладан, олий таълим тизими энди ўзгача форматда бўлади.\nТаълим соҳаси мутахассисларининг ҳисоб-китоби бўйича, эндиликда олийгоҳларнинг кўпчилиги одатдаги ўқитиш шаклига қайтишни ҳоҳлашмайди. Талабаларни ҳам анъанавий (классик) маъруза ва семинар дарслар билан қизиқтириш мушкул бўлиб қолади. Қизиқиш бўлмаса билим олишга мотивация ҳам йўқолади. Ҳозирги талабалар керакли маълумотларни интернетдаги очиқ манбалардан ҳеч қандай тўсиқларсиз олиш имконига эга, бинобарин, эндиликда ўқитувчи вазифасига нафақат билим бериш, балки кўникмаларни ривожлантириш ва тажриба алмашиш киради. Демак, ўқув жараёнининг назарий қисмини тўлиқ бўлмасада, қисман (таълим йуналишларининг ўзига хослигини ҳисобга олган ҳолда) онлайн форматга ўтказса бўлади. Бироқ, таълим олувчиларнинг ўз билим ва кўникмаларини амалда намоён қилиши ва ривожлантириши учун талаба ва ўқитувчи ўртасида ўрнатилган доимий алоқа ҳисобига, оффлайн таълимнинг имкониятлари чексиздир. Шу боис, онлайн ва оффлайн таълимни биргаликда олиб бориш таълим сифати ва самарадорлигини таъминлайдиган энг мақбул йўлдир.\nКоронавирус туфайли олий таълим муассасалари таълимда инновацион технологияларни қўллаш учун ажойиб синов платформасига эга бўлишди. Онлайн таълим илгарилаб, анъанавий таълимга жиддий рақобатчи сифатида майдонга чиқмоқда. Аммо бунга ҳали кўпчилик тайёр эмас. Сабаби эса, юқорида қайд этилган интернет билан боғлиқ муаммолар, техник имкониятларнинг чегараланганлиги ҳамда ўқитувчиларда онлайн таълим бериш кўникмаларининг етарли эмаслигидир.\nСурат манбаси: prosv.ru\nПостсоветистонда ислом: этникдан сиёсийликками?\nЎзбекистонда аҳоли саломатлиги: ўлим ва унинг сабаблари (1991-2000 йиллар мисолида)\nIyun 2, 2021\nБолалар ва ОИТС: вирус тасодифларни яхши кўради\nКитоб шарҳи: Россияда мигрантларнинг ҳуқуқий адаптацияси


Германияда Ангела Меркелга отлиқ ҳайкал ўрнатилди | Qalampir.uz\nГерманияда Ангела Меркелга отлиқ ҳайкал ўрнатилди\nОлам\t10 Октябрь 09:17 9023\nЖорий йилнинг 8 октябрь куни германиялик ҳайкалтарош Вильгельм Кох мамлакат канцлери Ангела Меркелнинг отлиқ ҳайкалини намойиш қилди. Бу ҳақда РИА Новости ёзмоқда.\n“Spiegel” нашрига кўра, бу асар 2022 йилнинг ёзига қадар Бавариядаги “Tempel-Museum” музейи олдида намойиш этилади.\nҚайд этилишича, ҳайкалнинг баландлиги 2,7 метр бўлиб, у 3D печать (босма) ёрдамида ясалган. Германия Федератив Республикаси канцлери миниб олган от “Американинг квотерхорс” зотига мансуб бўлиб, қисқа масофаларга югуришга мўлжалланган.\n“Меркель хоним имижининг тафсилотларини деярли ҳамма билади: сочлари, кийимлари, туриши ва қўллари. Пайшанба куни Меркель хонимни (ҳайкал назарда тутилган) музей олдига юклаганимизда, йўл ёнидаги аёл уни дарҳол таниди ва чин дилдан кулди”, дейди Кох.\nУ, шунингдек, ҳайкалнинг пойдевори йўқлигини Ангела Меркелнинг камтарлиги билан изоҳлади. Германия канцлерининг эгар ва жилови йўқ, катта сиёсатдан кетаётгани сабабли “унга булар керак эмас”.\nМаълумот учун, жорий йилнинг 26 сентябрь куни Германияда мамлакат парламенти – Бундестагга сайловлар бўлиб ўтди. Амалдаги канцлер, ХДС собиқ раҳбари Ангела Меркель сайловларда иштирок этмади. У ҳукмрон коалиция тузилиб, янги канцлер тайинлангандан кейин ўз лавозимини тарк этади. Бу жараён эса 1 ойдан ярим йилгача вақт талаб қилиши мумкин.\n20 Октябрь 09:08 33559\n20 Октябрь 08:58 26234\n19 Октябрь 13:02 19898\n21 Октябрь 10:51 18632\n20 Октябрь 21:18 16742


Зинедин Зидан “Атлетико”га қарши ўйинга 21 футболчини жалб қилди - Darakchi\nЗинедин Зидан “Атлетико”га қарши ўйинга 21 футболчини жалб қилди\nСПОРТ 02.05.2017, 08:49\nТеглар: Футбол, Реал мадрид, Европа чемпионлар лигаси\n“Реал Мадрид” жамоаси бугун, 2 май куни ЕЧЛ чорак финалида ҳамшаҳари “Атлетико”га қарши баҳс олиб боради.\n“Қироллик клуби” бош мураббийи Зинедин Зидан бўлажак ўйинга 21 футболчини қайдномага киритди. Қуйида улар билан танишинг:\nДарвозабонлар: Кейлор Навас, Кико Касилья, Рубен Яньес.\nҲимоячилар: Дани Карвахаль, Серхио Рамос, Рафаэль Варан, Марсело, Начо Фернандес, Данило.\nЯрим ҳимоячилар: Тони Кроос, Хамес Родригес, Каземиро, Матео Ковачич, Лука Модрич, Марко Асенсио, Иско.\nҲужумчилар: Криштиано Роналду, Карим Бензема, Лукас Васкес, Альваро Мората, Мариано Диас.


Хизматлар соҳасида фаолият кўрсатаётган корхона ва ташкилотлар сони очиқланди\n12:05 / 21.02.2020\n2020 йил 1 февраль ҳолатига хизматлар соҳасида фаолият кўрсатаётган корхона ва ташкилотларнинг сони 267,1 мингтага етди. 2019 йилнинг шу даврига нисбатан уларнинг ўсиши 20,6 фоизга ошди.\nДавстатқўм хабарига кўра, хизматлар соҳасида фаолият кўрсатаётган корхона ва ташкилотлар таркибида савдо фаолияти билан шуғулланувчи корхона ва ташкилотлар юқори улушни (39,1 фоиз) эгаллайди. Яшаш ва овқатланиш бўйича хизмат кўрсатувчи корхона ва ташкилотларнинг улуши 9,8 фоизни ташкил этди. Хизматлар соҳасида фаолият кўрсатаётган корхона ва ташкилотлар таркибида ташиш ва сақлаш фаолияти билан шуғулланувчи корхона ва ташкилотларнинг улуши 5,9 фоизга етди. Ахборот ва алоқа фаолияти билан шуғулланувчи корхона ва ташкилотларнинг жами хизматлар соҳасида фаолият кўрсатаётган корхона ва ташкилотлар таркибидаги улуши 3,0 фоизга тенг бўлди.\nСоғлиқни сақлаш, шунингдек, ижтимоий хизматлар соҳасида фаолият кўрсатаётган корхона ва ташкилотларнинг улуши 3,0 фоизни ташкил этди.\nДастлабки маълумотларга кўра, 2020 йил январь ойида кўрсатилган бозор хизматлари ҳажми 16,2 трлн сўмга етди. Унинг номинал ҳажми 2,8 трлн сўмга ошди.\nТаққослама эквивалентда, ўтган йилнинг шу даврига нисбатан ўсиш суръати 11,6 фоизни ташкил этди. Кўрсатилган бозор хизматлари жами ҳажмининг ўсишидаги асосий омил молиявий хизматлар 36,9 фоизга (кўрсатилган хизматлар жами ҳажмининг мутлақ ўсишига таъсири 6,9 фоиз пункт), транспорт хизматлари 5,8 фоизга (мутлақ ўсишига таъсири 1,4 фоиз пункт), савдо хизматлари 4,3 фоизга (мутлақ ўсишига таъсири 1,0 фоиз пункт), алоқа ва ахборотлаштириш хизматлари 19,2 фоизга (мутлақ ўсишига таъсири 1,0 фоиз пункт), таълим соҳасидаги хизматларнинг 13,8 фоизга (мутлақ ўсишига таъсири 0,4 фоиз пункт) ўсиши ҳисобланади.\nИқтисодий фаолият турлари бўйича кўрсатилган бозор хизматлари таркибида энг катта улушни транспорт хизматлари эгаллайди. Шундай қилиб, 2020 йил январь ойида уларнинг улуши 27,0 фоизни ташкил этди. Шу билан бирга, юқори кўрсаткичлар савдо хизматлари (24,2 фоиз), молиявий хизматлар (20,9 фоиз), алоқа ва ахборотлаштириш хизматлари бўйича (5,9 фоиз) қайд этилди.\n09:41 / 04.03.2021\nФевралда энг кўп чақалоқ қайси ҳудудда туғилгани маълум қилинди\n08:43 / 23.02.2021\n2021 йил учун давлат статистика ҳисоботи шакллари тасдиқланди\nЎзбекистонда 100та уй хўжалигига 49та енгил автомобиль тўғри келмоқда\n19:08 / 01.02.2021\nСтатқўм ҳудудлардаги палов нархлари ҳақида маълумот берди


Узбекистонда Мудофаа саноати комплексини ривожлантириш жамгармаси ташкил этилди – КУН УЗ\nГлавная / Жамият / Узбекистонда Мудофаа саноати комплексини ривожлантириш жамгармаси ташкил этилди\nУзбекистонда Мудофаа саноати комплексини ривожлантириш жамгармаси ташкил этилди\n20.02.2018\tЖамият Comments Off on Узбекистонда Мудофаа саноати комплексини ривожлантириш жамгармаси ташкил этилди 140 Показы\nУзбекистон Республикаси Мудофаа саноати давлат кумитасида Мудофаа саноати комплексини ривожлантириш жамгармаси ташкил этилди. Вазирлар Махкамасининг карори билан Мудофаа саноати комплексини ривожлантириш жамгармаси маблагларини шакллантириш ва улардан фойдаланиш тартиби тугрисидаги низом тасдикланди.\nНизомга кура, Жамгарма маблаглари куйидаги манбалар хисобига шакллантирилади:\nа) Узбекистон Республикаси Давлат бюджетининг мудофаа-саноат комплексини ривожлантиришга белгиланган тартибда ажратиладиган маблаглари;\nб) Кумитага туланадиган воситачилик хаки, жумладан:\nкурол-ярог, харбий ва махсус техника етказиб бериш, харбий-техник хизматлар курсатиш буйича тузилган импорт контракт (воситачилик шартномаси) кийматининг 1 фоизи;\nмудофаа саноати комплекси корхоналари ишлаб чикарган харбий ва икки хил максадда ишлатиладиган махсулотларни сотиш буйича тузилган импорт контракт (воситачилик шартномаси) кийматининг 1 фоизи;\nбушайдиган харбий-техник мулкни ташки бозорга сотиш буйича тузилган контракт кийматининг 30 фоизи;\nв) Кумита томонидан конун хужжатларида белгиланган фаолият сохаларини лицензиялашдан тушадиган маблагларнинг 100 фоизи, шу жумладан кайд этилган максадлар учун тегишли вазирлик ва идораларнинг харажатлар сметаларида назарда тутилган бюджет маблаглари;\nг) Кумита таркибига кирадиган ташкилотларнинг Узбекистон Республикаси Молия вазирлиги хамда Хусусийлаштирилган корхоналарга кумаклашиш ва ракобатни ривожлантириш давлат кумитаси билан келишилган холда микдори белгиланадиган ажратмалари;\nд) шартнома (контракт) мажбуриятларини бузганлиги учун юридик шахслардан маъмурий ва суд тартибида ундириладиган жарималар микдорининг 100 фоизи;\nе) жамгарма буш маблагларини ликвидли молия воситаларида (депозитлар, кимматли когозлар, облигациялар ва бошкалар) вактинча жойлаштиришдан олинадиган даромадлар;\nж) конун хужжатларида такикланмаган бошка манбалар.\nмудофаа саноати комплексини куллаб-кувватлаш, унинг салохиятини ривожлантириш ва ошириш, шунингдек, янги ишлаб чикаришларни ташкил этиш буйича дастурлар ва лойихаларни, шу жумладан инвестиция лойихаларини молиялаштиришга;\nкурол-ярог, харбий техника ва харбий-техник мулкни ишлаб чикиш хамда модернизациялаш тадбирларини молиялаштиришга;\nмудофаа саноати сохасида илмий-тадкикот ва тажриба-конструкторлик ишларини амалга оширишга;\nхарбий ва икки хил максадда ишлатиладиган махсулотларни ишлаб чикиш, ишлаб чикариш, таъмирлаш, йук килиш ва кайта ишлаш сохасидаги лойихалар хамда тадбирларни амалга ошириш учун экспертлар, шу жумладан халкаро мутахассислар ишини ташкил этишга;\nКумита кадрларини, жумладан, хорижий таълим муассасаларида кайта тайёрлаш ва уларнинг малакасини ошириш тадбирларига;\nхорижий давлатлар ва халкаро ташкилотлар делегацияларининг Кумита ваколатига тааллукли масалалар буйича Узбекистон Республикасига ташрифларини ташкил этишга;\nсеминарлар, давра сухбатлари, конференциялар, амалий машгулотлар, тренинглар, Кумитанинг профилактика ва бошка тадбирларини утказишга;\nКумита ходимларининг мамлакат ичида ва ташкарисида хизмат сафарларида булиш харажатларини тулашга;\nКумита ахборот-коммуникация технологияларига хизмат курсатиш ва уларни ривожлантириш, ахборот хавфсизлигини таъминлаш тадбирларини амалга оширишга;\nКумитанинг Ташки иктисодий фаолият департаменти ходимларини таъминлашга;\nКумита ижро этувчи аппарати ва унинг идоравий мансуб ташкилотлари моддий-техника базасини мустахкамлаш хамда ривожлантиришга;\nКумита ходимларини моддий рагбатлантириш ва ижтимоий химоя килишга;\nКумита фаолиятини яхшилашга каратилган тадбирларга;\nКумитанинг Узбекистон Республикаси Давлат бюджети маблаглари билан копланмаган жорий харажатларига йуналтирилади.\nЖамгарма маблагларидан Узбекистон Республикаси Бош вазирининг мутасадди уринбосарлари билан келишилган холда конунчиликда такикланмаган бошка максадларда хам фойдаланиш мумкин.\nЖамгарманинг 25 фоиздан ортик булмаган маблаглари Кумита ва унинг идоравий мансуб ташкилотлари ходимларини моддий рагбатлантириш ва ижтимоий химоя килишга йуналтирилади.\nЖамгарманинг Кумита раиси рахбарлик киладиган Кенгаши Жамгарма маблагларини бошкариш органи хисобланади.\nЖамгарма Кенгашининг шахсий таркиби Кумита, унинг идоравий мансуб ташкилотлари вакилларидан шакллантирилади ва Кумита хайъати томонидан тасдикланади.\nЖамгарма кенгашининг мажлислари хар чоракда камида бир маротаба утказилади. Зарурат булганда, Жамгарма кенгашининг навбатдан ташкари мажлислари хам чакирилиши мумкин. Жамгарма Кенгаши мажлислари уларда Кенгашнинг камида уч аъзоси иштирок этганда хукукий ваколатли хисобланади.\nЖамгарманинг келгуси йил учун даромад ва харажатларининг прогноз курсаткичлари Узбекистон Республикаси Бош вазирининг мутасадди уринбосари билан келишган холда Кумита раиси томонидан тасдикланади.\nЖамгарма маблаглари Кумитанинг Узбекистон Республикаси Марказий банки булинмаларида очиладиган банк хисобракамлари оркали сарфланади. Жамгарма харажатлари Узбекистон Республикаси Марказий банки булинмалари томонидан Кумитанинг тулов топширикномаси асосида туланади.\nПред. Кузингизни юмманг, каттарок очинг!\nСледующая Иблислар базми ёхуд “Хеллоуин” хакида хакикатлар\nЭрдуган: Туркия Сурияда хавфсизлик худудини АКШ иштирокисиз ташкил этиши мумкин


Яхши китоб ўқувчини сархуш қилади | Мулоҳаза қила оладиганлар учун.\nЯхши китоб ўқувчини сархуш қилади\nДекабрь 27, 2016 от mulohaza в Иқтибос // 0 Комментариев\nФозил Искандар. Грант Матевосян. Бири абхаз, бири арман адиби. Номи бизда ҳозирча у қадар машҳур бўлмаган бу адибларнинг китобларини дастлаб ўқиганимда, болалик хаёлларига берилганман. Энди-энди оқариб келаётган тонг, бутун қишлоқ хўроз қичқириғидан уйғонаётган дам, бобом билан сигир етаклаб даштнинг тупроқ йўлидан бораётганимиз, намиққан далалар, намиққан тариғу беда майдонлари, дунёдан, унинг ташвишларидан баландда турган болалик…\nБу адиблар асарларини ўқиб, юксаклик ҳақида ўйлай бошлайсан. Ўша болаликдаги баландликдай ўй-хаёллар қуршовида қоласан.\nАбхаз сўз санъаткори Фозил Искандар асарларидан сараланган айрим сатрларни эътиборингизга ҳавола қилаяпмиз. Киноя, пичинг, кесатиқ ва ўша баландлик ҳар қандай адабиёт ихлосмандининг эътиборини тортиши аниқ.\nРоссияда ҳамма ниманидир сўрайди. Сўрамайдиганлар эса, ҳеч нима сўрама деб ёлворади. Бундан чиқди, улар ҳам сўрайди.\n…жиннилик ҳақидаги маълумотномани соппа-соғ одам ҳам сотиб олиши мумкинлиги хаёлларига ҳам келмайди уларнинг. Бунинг устига, ҳаттоки ғирт жинни ҳам ўзининг соппа-соғ эканини кўрсатувчи маълумотномани сотиб олиши мумкин бизда! Қай маълумотноманинг харидорлари кўплиги ҳам номаълум.\nГадойнинг ёнида бир болакай турибди. Мен чўнтагимга қўл суқиб, бир ҳовуч чақаларни олдим-да, нимагадир уларни эркакнинг эмас, болакайнинг ҳовучига тўкдим, ҳолбуки эркак менга яқинроқда ўтирган эди. Болакай чақаларни шу заҳотиёқ эркакка беришини яхши билсам-да, ўзимга шуниси ёқимлироқ туюлди. Агар бу эркак болакайнинг отаси бўлмаса ҳам, ақалли уни яхшироқ қадрлай бошлайди-ку.\nУмуман, энг ишончли яхшилик одатга кўра қилинадиган яхшиликдир.\nЧерков – камбағалларнинг фоизи нариги дунёда олинадиган банки. Банк – бойларнинг Худоси сейфга қамалган черкови.\nЯхши китоб ўқувчини сархуш қилади. Ёмон китобни ўқиганингиздан кейин тозаланиб-покланиш учун дарҳол миянгизни чайқаб олишни истаб қоласиз. Мен шундай қиламан ҳам…\nЯхшилик қилишга мойил одам ақидалар билан ҳисоблашиб ўтирмайди ва ҳар қандай йиқилганнинг оёққа туриб олиши учун унга ёрдам қўлини чўзади. У “Йиқилган бунга лойиқми?” деб ўйлаб ўтирмайди. Йиқилиб кўмакка муҳтожми, демак, кўмакка лойиқ!\nТелевизор кўришнинг энг гаштли томони шундаки, уни ўз қўлинг билан ўчириб қўя оласан.\nҚарияпман. Ҳалитдан бу дунё ҳақида худди ўсмир-ўғил ҳақида ўйлагандек мискинона ва маҳзунона хаёлларга чўмаман: эртага менсиз унинг ҳоли не кечар экан-а?\nТубсиз чоҳ устидаги ақлнинг мустаҳкам таянчи – бадиий асарнинг шакли айнан мана шу, бундан бошқа нарса эмас.\nИлҳом ёқимли, лекин қийноқли ҳолат. Мана, дейлик, мен бир асар ёздим-да, яхши ёздим деб ҳисобладим. Ухлагани ётдим. Эртасига эрталаб ишнинг энг ёқимли қисми – қораламани тозалаш бошланади. Бу иш жазирама ёз чоғида муздеккина апельсиннинг қобиғини арчишга ўхшайди.\n…куч-қудрат одамга қизиққонлик қилиш ҳуқуқини беради.\nУмр – бисотини бой бераётган қиморбоз, кўп яшаганинг сайин яна-да кўпроқ яшашни хоҳлайверасан.\nДенгиз сайёҳи мўлжални учаётган юлдуздан олмаслиги керак…\nҚачон азобли ўйлардан кейин сенга ҳақиқатнинг зарраси очилса, ана ўшанда сен уни ҳимоя қилиш йўлида қўрқмас бўласан.\nҚаердаки ғалаба ҳақида кўп гапирилаётган бўлса, ўша ерда ҳақиқатни унутиб қўйганлар ёхуд ундан яширинишга уринадилар.\nШундай қилиб, ўзига ўзи мот қўяр экан, у бу ишни ўз қўли билан қилиб, бир ҳисобда ўзини эмас, мени мот қилди гўё. Мана, у мағлубиятни қанчалик ёмон кўради!\nҲаттоки бировни жиноятчи деб шубҳаланганингда ҳам уни яширинча эшитиш керак эмас. Чунки шубҳа асосга эга бўлмаслиги, усул эса, кенг илдиз отиши мумкин. Мен айтмоқчиманки, ҳар бир яширинча эшитаётган кимса “Мен уни жиноятчи деб ўйлайман” дея ўзини оқлашга уриниши мумкин. Агар ҳақиқий жиноятчини кузатаётганингга қатъий ишонч ҳосил қилсанг, ана шундагина яширинча эшитиш мумкин ҳам шарт.\n…одатда оломон нимадандир хурсанд бўлаётганида у ҳар қандай хурсандчилик эртадир-кечдир тугаб битишини билмайди. Ана шунда, хурсандчилик камайиб боргани сайин, хурсанд бўлаётганлар, хурсандчилик тугаб битаётганини ич-ичдан ҳис қилиб, бунда айнан ким хурсанд қилган бўлса, ўшани айблашга мойил бўлади. Нега у бизга бахш этган хурсандчилик чексиз эмас ва бу қадар тез тугаб қолди, дея уни айблай бошлайди.\nБир одам шундай ақлли гап айтган экан: мияга яхши фикр келибди, бироқ унинг бўм-бўшлигини кўриб қайтиб кетибди.\nМен муайян шароитларда ўлимни муносиб тарзда кутиб олиш, ўлимни ҳақ деб билиш кераклигига ўзимни ўргатдим. Кўп нарса мана шунга боғлиқ. Ҳеч кимнинг ўзимни таҳқирлашига ва мен турган жойда ҳеч кимнинг таҳқирланишига йўл қўймаслик ўсмирлигимнинг энг буюк шиори эди.\n…узоқ яшаган одам ёруғ дунёга ўрганиб, мазахўрак бўлиб қолади, ўлгиси келмайди. Ёш йигит эса ҳали ҳаётнинг нашъасини сурмаган, ўлимдан ҳам тап тортмайди. Ўзини ўтга-чўққа ураверади.\nЎлат тарқалган заминни безаб турадиган бирдан-бир нарса – эркаклар ўртасидаги биродарлик…\nНимасини айтай, биз туғилмасимизданоқ хомталаш бўлган бу дунёда яна қайта туғилишни орзу қилишга арзийдиган ҳеч нарсани кўрганим йўқ.\nБинога яқинлашганимда ичкаридан олтитача мелиса югуриб чиқиб, отишмага қулоқ сола бошлади. Кўрган одам, қувноқ бир таронани тинглаяптими булар, дейиши аниқ эди. Ўқ овози чиққан томонга югуриш қаёқда! Ана сизга совет мелисасининг аҳволи…\nМақола 447 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*


Генерал Раҳимов ҳайкали тантана билан очилди\nСобир Раҳимов ҳайкали очилиш маросимидан лавҳа, Тошкент, 8 май.\nСешанба куни Тошкентнинг Олмазор туманида генерал-майор Собир Раҳимов ҳайкалининг тантанали очилиш маросими бўлиб ўтди.\nБу ҳақда хабар тарқатган Газета.уз нашрига кўра, ҳайкал очилиш маросимида Тошкент шаҳар ҳокимияти, Ўзбекистон Мудофаа вазирлиги, Мудофаа вазирлиги Ветеренлар ишлари бўйича Марказий кенгаши, Тошкент ҳарбий округи қўмондонлиги, ҲҲК ва ҲҲМ, ҳарбий қисмлар ва муассасалар вакиллари, шунингдек, фахрийлар ҳамда ёшлар иштирок этган. 1000 кишилик бу жамоатнинг 500 нафари харбий хизматчилар бўлгани айтилмоқда.\n2011 йили Ғофур Ғулом боғига кўчирилган Собир Раҳимов ҳайкалининг эски жойига Олмазор туман ҳокимияти қаршисига қайтарилиши хусусида Ўзбекистон президенти Шавкат Мирзиёев 2 май куни Наманган вилоятида ўтказилган йиғилишда айтганди.\nҲайкал эски жойига қайта ўрнатилгани ҳақида Озодлик аввал хабар қилганди.


Нозли эди оқшомги насим – МУНОСАБАТ\nМен у ҳақида кўпдан ёзмоқчи бўлиб юраман. Хаёлан бир неча марта битганман унинг ҳақдаги битикларимни. Ҳали фурсати келмаган деб юрардим. Аммо… укахоним Фарҳод: “Опа, Фарзона шеърларини таҳлили ҳақида материал берсангиз” деб қолди. Шунда мен ёзиш фурсати келганлигини тушундим. Бу унинг 50 ёши муносабати билан ёзилаётган битикмас. Бу менинг доим у ҳақда ёзишим мумкин бўлган кўнгил изҳорим асли.\nМен уни қачон танигандим? Рости, аниқ бир сана ҳеч нимани англатмайди. Аммо уни таниганимдан бошлаб Хўжандни таниганим рост. Уни танигач, Хўжанд мен учун аҳамият касб этди.\nОмадсизликдаям омад бор дейишади. Рост гап. Тангрининг ҳар ишида ҳикмат борлигиям ҳақ гап. Мен номзодлик иши ҳимоясидан кейин Хўжандга катта орзу-умидлар билан қайтдим. Аммо Хўжанд мени хуш кутиб олмаган каби эди. Ўзим ўқиган факултетга мен керак эмасдим(Исёнчи кимга керак?!). Бир ойча ишсиз юрдим. Мутлақо тасодифан билиб қолганим, ўзим таҳсил олган ХДУнинг тожик филология факултетида журналистика бўлими очилгани ва унда ўзбек гуруҳи борлиги мен учун омадли бўлган воқеалардан бири бўлди. Мен ўзимнинг номзод сифатидаги иш фаолиятимни бошладим. Ва Уни таниш учун йўл айни шу ердан очилди. Бўлим мудираси мени онасининг уйига таклиф этди. Бордим. Мени уни танишим шу ердан бошланди.\n2000-йилнинг 2 феврали. Ўшандан буён уларнинг ҳовлиси мен учун жуда қадрдон масканга айланди. Чунки бу хонадон аҳли жудаям дилкаш ва самимий инсонлар. Табиатан тортинчоқ бўлганим учун унча-мунчага киришиб кетишим қийин. Аммо у билан суҳбатга дарров киришиб кетдим. Бу унинг ўта назокатли суҳбатдош эканидан бўлса, ажабмас.\nФарзона… Замонавий тожик шеърияти маликаси. Ҳамма уни шундай танийди. Мен уни илк бор таниганим…\nОпаси профессор Матлубаи Мирзоюнус ташаббуси билан 2000-йилнинг февралида Тошкентга шунчаки айланиб келишга жўнадик. Икки ўта назокатли дилбар аёл ва мен ўта тўпори, жайдари. Ҳали ўзбек-тожик чегараларида визалар жорий қилинмаган, аммо чегара хизмати жорий этилганди. Ўзимизнинг чегарадан ўтишда чегарачиларимиз ҳужжатларни текшира туриб, уни танимади. Опаси шунчаки йўлига(унинг нозик табиати чегарачиларнинг баъзан қўпол муомаласидан инжилмаслиги учун экан аслида бу таништириш) “Бу шоира Фарзона”деди (Паспортга тахаллус ёзилмаганда, танимади шоввозларимиз). Шунда ўз иши билан банд чегарачилардан бири бошлади: “Гули зардолу мерезад…”\nУнинг кўзларида аллақандай ўт чақнади. Ўзи қўшилиб шеър ўқий бошлади. Шеър ўқилиши асноси ҳужжатларимиз дарров қайддан ўтди. Шунда мен Уни танидим. У ШЕЪР ошиғи эди.\nМанзилга етдик. Биз қўнадиган қўналға холаваччамникида келинаям қариндош аёллар йиғилишига шошилишаётган экан. Меҳмон улуғ. Бизниям қўшиб олишди. Мен, опасининг рафторидан унга қандай муомала қилишни ўргана бошлаганим учун, Унинг раъйига қарадим. Инчунин опаси ҳам. У ёқтирмайгина рози бўлди. Қариндошларим йиғиладиган кафега бораяпмизу юрагим така-пука. У тожик тилини билмайдиган, аммо асл тожик менинг қариндошларим даврасида зерикиб қолмасмикан деган иштибоҳ ичидаман. Манзилга етдик. Мени кўрганига тоғаваччаларим бир қувонди. Меҳмонларимни кўриб икки қувонишди. Мен уни таништира бошладим: “Тожикистон ҳалқ шоираси Фарзона”(У ўзимиз тушунадиган тилда менга аста пичирлайди: “Ман ҳоли шоири халқи нестам”. Мен аста жавоб бераман: “Қўяверинг, булар билиб бораяптими”). “Филология фанлари доктори, профессор Матлуба Хўжаева”. Оддий кишилар сирасидан бўлган қариндош опаларим ҳайратдан “Вуй, шунақа танишларинг борми сани”, деб қўйишди. Яна уларнинг юз-кўзларида саросималик пайдо бўлди. Тил муаммоси бор. Бир томон ўзбек тилини билмайди. Иккинчи томон тожик тилини. Ичимда таржимонлик қиламан-да деб ўйлаб қўйдим. Аммо орадан беш дақиқа ўтмай менинг таржимонлигимгаям, менгаям ҳожат қолмади. Икки томон ўзаро рус тилида шунақа суҳбатга киришиб кетишдики, мен энди ким билан суҳбатлашишга ҳайрон бўлиб, келинаям билан қариндошларга доир янгиликлар ҳақида гаплаша бошладим. Бу суҳбатлашиш жараёни опа-сингилларнинг ўта назокатли ва маданиятли эканлигини, ҳар қандай даврада улар ўзларини олий даражада тута олишлари белгиси эди.\nЎшандан кейин қанча сувлар оқиб кетди. Қачон Тошкентга – яқинларим зиёратига борсам, опаларим сўрашади: “Фарзона яхши юрибдими? Профессор опаси-чи? Жуда ажойиб аёл-да У. Опасини айт. Ким уни профессор дейди. Оддийлигини қара”. Ҳар гал мана шу дилошуб сўзларни эшитиб қайтаман. Опаларим ўз қадрдонларини сўраган каби уларга салом айтиб қолишади. Ўз навбатида, қачон У билан ёки опаси билан Тошкент ҳақида гаплашсак, улар шоён қувонч билан менинг тоғаваччаларим, холаваччаларимни эслашади. Ҳолбуки, улар неча-неча юртларга бориб келишади. Қанчадан-қанча танишлар, дўстлар эъзозида бўлишади. Аммо менинг оддий қариндошларимни эсдан чиқаришмагани мени ҳайратга солади. Бу ҳам Уни таниш эди. У самимият соҳибаси эди.\nҚишнинг илиқ кунларида танишдик. Мендан туғилган кунимни сўради. Айтдим. Қизиғи, мен туғилган сана унинг отаси туғилган кунда экан. Шу билан туғилган кун масаласи унут бўлди. Албатта, мен яшайдиган манзил билан ҳам қизиқди. Мен ижарада яшаётганим учун манзилни мубҳамроқ қилиб, У яшайдиган маҳаллага яқинлиги айтиш билан кифояландим.\nТанишганимизни учинчи йили. Ишдан қайтдим. Хўжабекам мени ҳаяжонланиб дарбоза олдида кутиб турган экан. Ёнида қўшни аёл ҳам унинг ҳаяжонига шерик. “Мунаввара, бугун туғилган кунингизми?”. Бу оддий меҳнаткаш аёл менинг туғилган кунимни қаёқдан билгани қизиқ туюлиб, сўрадим: “Ҳа, нимайди?” “Фарзона келди. Сизга совға ташлаб кетди.” Овозидаги ҳайрату ҳаяжону қувонч(унинг ғариб ҳовлисига шоира Фарзона келди ахир! Ва мусофир ижарачиси ҳам анай-манай одам эмас экан (яъни мен!)). Мен Уни шундай танидим: “Одамийлик томонидаги ИНСОН”.\nШоира Фарзона ташрифи\nНозли эди оқшомги насим,\nКўнглим бирдай эрирди ғамдан.\nЙўқлаб келди мени Фарзона,\nҚоронғу тун аро бир шамдай.\nРассом бўлди қайғумга, шодон\nКулгуларин сачратди гулдай.\nЁлғизман деб чекмагин озор,\nДеди ҳасрат бўлмасин ғулдай.\nОзод сезгин бори дунёни,\nОзод дегин ўзингни қушдай.\nОртда қолар шунда Ёлғизлик,\nОртда улкан ҳасратлар тушдай.\nОзод сездим ўзимни бирдан,\nГул кўнглимга сачратди шодлик.\nОсмон бир зум ватаним бўлди,\nМенга ёқди гўзал озодлик.\nЙўқлаб келди мени Фарзона…\nЎн тўрт йилки, мен туғилган кунимда ундан совға оламан. Туғилган куним яқинлашса, у телефон симлари оралаб мени топади: “Дугонажон, бир кўришайлик”. Унинг бу сўзлари маъносини яхши биламан. Гоҳ уйига таклиф этади. Отасинин туғилган кунини хотирлаш учун келган Матлуба опадан ҳам совға унади. Гоҳ бирор бир кафеда кўришамиз. Бир пиёла чой устида суҳбатлашамиз. Менинг баъзан дилгир кайфиятимни баланд кўтаради: “Сиқилма. Ҳаммаси яхши бўлади”.\nОилалик бўлдим. Менинг бесару сомон умримга маъни кирганидан қувонди: “Ана, энди фарзандлар ташвиши билан кунларинг қандай ўтганини сезмай қоласан. Фақат шоирга текканинг сал…” Уни ўшанда тушунмагандим. “Сал…”нинг маъносини турмуш ўртоғимнинг инжа феъли атворини кўргач тушундим.\nУ билан танишиш асноси ўзимга яқинлик пайдо қиладиган фактларни оиламиз даврасида опаларимга айтаман: “Фарзоналар ҳам биз каби учта қиз. Катта опаси Муаззам опа. Менинг катта Опам Муқима. Ўртанчаси Матлуба опа. Менинг ўртанча опам Муаззам. Кичиги Иноят опа. Иноят опа шоира. Мен эса оила кичиги. Мен эса… (Шоира эмасман). Ўхшашликнинг яна бир жиҳати. Уларнинг бобоси (она томондан) Абдураҳим Ҳожибоев. Менинг дадамнинг исмлари Абдураҳим.” Исмлардан яқинлик излайман гоҳо ўзимча.\nФарзандларим туғилди. Энди менинг туғилган куним ёнига буларнинг туғилган куниям қўшилди. Унинг хотираси жуда яхши бу борада. Қизим боғчага отланар экан, кийим танлайди: “Фарзона холам берган анжомни кияман”.\nЎғлим туғилганда, суюнганимдан суюклиларимдан суянчиладим. Унгаям сим қоқишни унутмадим. Туғруқхонадаману бир вақт ҳамшира чақириб қолди: “Чиқаркансиз. Айтгандек, Фарзона кимингиз бўлади?” Ҳамшира саволи маъносини тушундим. “Сен ўзбек бўлсанг. У тожик. Яна У машҳур шоира. Сен кимсан?” “Дугонам”, дедиму унинг истиқболига югурдим.\nҚизим туғилди. Туғилиш муддатини тахминан биларкан. Телефон жиринглади. Унинг дилкаш овози: “Табриклайми?” Шоирлар башоратгўй келади. Қизим туғилганининг учинчи куни эди. Кўнгли сезганини. Ўзимдан ортиқ қувонган . У яна мени йўқлаб келиб турибди. Туғруқхона бош дўхтури ҳам ёнида. У мени бош ҳакимга таништира бошлайди: “Менинг дугонам, шоира Мунаввара шу киши…” Мен хижолатдан терлаб кетаман. Кейин ҳол-аҳвол сўрашиб, бизни холи қолдирган бош ҳакимни узоқлатиб сўрайди: “Ҳаммаси жойидами? Қизинг яхшими? Қийналмадингми?”. Уни кузатиб ёдимга Архангельскка сургунга жўнатилган Иосиф Бродскийга телеграмма жўнатган Анна Ахматова сўзлари тушади: “Ликуем. Празднуем”. Мен Унинг қошида кимманки, дея ўйлай бошлайман. Балки бир куни адабиётшунос Анатолий Найман каби У ҳақда унинг билан кечган суҳбатлардан хотиралар ёзарман дея орзуланаман.\nУнинг билан суҳбатлар… Дилгир кезларимда Уни соғинаман. Қўнғироқ қиламан. Уйга кел деб чорлайди вақтини қизғанмай. Бораман. Соф аёлий суҳбатларида яйрайман. Доим очиқ юз билан кутиб олади. Албатта, онаси донишманд Аёл Бароат Абдураҳимовна дуосидан кейин кечадиган самимий суҳбатларда биз Шеър ҳақида гаплашамиз. Кундалик турмуш ташвишларини қиялаб ўтиб, ўқилган китоблар, менинг баъзи инсонларни тушунишдаги муаммоларим, ва Ўзимиз ҳақда. “Кўчага камроқ чиқ. Кўча ифлос. Сен кўп қаватли уйдасанку. Баъзан деразадан қараб боқ одамларга. Узоқдан. Шунда улар яхшироқ кўринади”, дейди менинг навбатдаги инсоннинг манфур мунофиқлигидан ёзғиришимдан кулиб.\nУни танигунимча менинг хос шоирларим бор эди. Уларни мен ич-ичимда “Менинг Аннам”(Ахматова)”, “Менинг Маринам”(Цветаева), “Менинг Буниним”, “Менинг Гумилёвим”, “Менинг Пастернаким” деб атардим. Уни танигач, менинг “севгилиларим” унинг ҳам “севгилиси” эканлигидан ажабланмадим. Қуёш ҳамманики. Аммо энди менинг “севгилим” биттага кўпайди: “Менинг Фарзонам”.\nГоҳо уни мажлисларда кўриб қоламан. Узоқдан нигоҳ билан сўрашади мен билан. Унинг атрофида шундай одамлар бўладики, мен Унга яқин боролмай қоламан. Шундаям Унинг ошно нигоҳида инжилиш ва сиқилишни сезиб қоламан.\nБаъзан ўзбек бўлиб ўзбек адабий муҳитидан нафас ололмадим деб ўкинардим Уни танигунча. Аммо Уни танигач, Хўжандга мансублигимдан фахрланаман. “Бизда Эронда Хўжанд дейилса, Фарзона тушунилади”, дейди Эроннинг Хўжанддаги вакили оғои Маъсуд. Айни шу сўзларга қўшимчани мен 2004-йилнинг декабрида Тошкентдаги сўзларда кўраман. Марҳум шоир Асқар Маҳкам билан кечган суҳбатимизда маърифатли ва ўта маданиятли олим йигит Олимжон Давлатпур ҳам иштирок этди. У форс шеърияти билимдони, Фарзона билан танишлигимизни эшитиб, бир воқеани эслади: “Тожикистон Миллий универитетида ўқиб юрган кезларим. Бир журнал таҳриррияти қабулхонасида ўтирган эдим. Ёнгинамдан шоира Фарзона ўтиб кетди. Ашъорини буюк бир ишқ билан ўқиб юрганим шоира Фарзонани кўриш менга ўзгача завқ берди. Шеърлари каби дилбар ва дилошуб эди У. Кейинроқ бир домла менга, умуман барча талабага талабчанлик қилиб имтиҳонни қаттиқ олаётганди. Менга навбат келди. Саволларига жавоб бердим. Аммо нимадандир қониқмаган домла: “Фарзонадан 20та шеър ёдлаб келасиз. Кейин баҳо қўяман”,деди. Индамай имтиҳон хонасини тарк этдим. Ташқарига чиқиб хотирамни “титдим”. Фарзонадан йигирмадан кўп шеърни ёддан биларканман. Имтиҳон хонасига қайтдим. Мени кўриб домла ҳайрон бўлди: “Ёдлаб бўлдингизми”, унинг саволида киноя зоҳир эди. “Мен қанча шеър айтай Фарзонадан” деб шеър ўқишни бошладим. Домла бас демагунча Фарзонадан шеър ўқидим”. Шу-шу Олимжон Давлатпурни кўрсам, Хўжанд сорига, шоира Фарзонага салом йўллайди мендан.\nНозиктаъб шоир ва адабиётшунос Жаъфар Муҳаммад ҳар гал кўришганимизда Фарзонанинг янги чиққан китобини сўрайди.\n50 ёш. Нима у ШОИРнинг ҳақиқий ёши олдида? У ҳамиша ёш ва ҳамиша донишманд яъни Фарзонадир. Тахаллусимни устоз Лойиқ қўйган дейди У. “Иноят исминг эркакларнинг исми бу. Яхшиси сен Фарзона бўл”. Кейинроқ луғатлардан кўрсам, бу исм ҳам эркакларники экан дейди кулиб.\nИсм эркакча бўлгани билан ўйлайман, шеърларда инсоний ИШҚ дарёси оқмоқда.\nҚалбимга сиғмаган Ишқнинг шиддати,\nВазнларга сиғмас ишқий оятлар.\nНаҳот куйган билан Васлга етмас\nРуҳи ишққа ташна минг Иноятлар!\nТашна руҳим нега интилгай,\nМенга сиғмай қолди ахир дунёси?\nМен кимга ёлборай, кимга сиғинай,\nВужудимни алдаб турса рўё, сир?\nДарбозангни очгил, эй Ишқ!\nКўзимда ишқ эмас, Ишқнинг жоласи!\nЛабларим ёнар – Руҳнинг ноласи!\nҚани мен интилган ўшал баланд Арш?\nҚани сўзларимга тўкилган хазон?\nҚани мени дея қурилган Фирдавс,\nҚани куйларимдан куйган у армон?\nШеърларимга сиғмай қолаяпман,\nШоҳ кўнглим ненидир истар билмам, не?\nКўнглимнинг тубини ёндирган куйлар\nКўкка оҳи етиб чорлар мени: кел!\nБу недир жавоб бер, онажонгинам!\nНега куйларимда хазон куюги,\nАхир мен эдим-ку эркатой боланг,\nАхир мен эдим-ку Ёрнинг суюги? !\nМинг бир кеча эртак айтар Шаҳризод,\nМинг бир ишқий сурат солар Шаҳризод.\nМенинг ишққа ташна кўнглим қаъридан\nМинг битта дод чиқар, минг битта Фарёд:\nМен келдим, ташналаб, саргашта сайёҳ\nМен келдим, кўнглида садпора минг оҳ.\nДарбозангни очгил, дарбозангни оч!\nЭй ишқ !\nЁнай букун майли Аршни ёндириб,\nВужудим ёндириб етайин Сенга.\nФақат ўтинаман, дарбозангни оч,\nМаним ташрифимдан чеккин –а фарёд.\nБир куни У билан телефонда гаплашиб турсам, суҳбатимизни эшитиб турган қизим «Фарзона холамга бораман», деди. Телефоннинг нариги томонидаги У “Қизингни Камол Хўжандий театри олдига олиб кел эрта. Мен шу ерга келаман. Учрашув бор”, деди. Эртаси қизим билан бордик. Худди А.Блок ҳузурига қизи Аля (Адриана Эфрон)ни етаклаб олган Марина (Цветаева) каби ҳаяжонда эди. Қизим эса Фарзона холаси томон дадил юриб бориб, Унинг бўйнидан қучоқлаб ўпди. У дарҳол жажжи сумкачасини титиб, қизимга аталган нарсасини олди. Шу шу қизим дугоначаларига “Менинг Фарзона холам менга ҳамма нарса олиб келади”, дея мақтанишни қўймайди.\nУнинг уйига ҳар гал борганимда Пастернак ҳузурига борган А.Вознесенский каби ҳаяжонга тушаман. Ҳар гал янгидан танишган каби юрагимда олов гурлайди. Уни ҳар гал янгидан кашф этаман. Самимий, беғубор, содда ва мураккаб…\nУни ҳар гал кўрганимда ўзимча ўйлайман, мен ҳам Аля (Адриана Эфрон) каби бир куни “Шоира байрамлари”га ўхшаш недир ёзаман.\nР. Тагорни беназир Чўлпон “Шарқ ва Ғарб орасидаги Олтин кўприк” деб атаганди. Уни кўрганда шу ўхшатиш ёдимга тушади. Фарзона икки маданият эмас, дунё маданиятини ўзида мужассам этган ИЖОДКОР. Жаҳоний адабиётни закий билимдони. Мен У иштирок этган бир неча учрашувларда бўлганимда Унинг том маънодаги нотиқлигини кўрдим. Ҳар гал етук ижодкорлар ҳақида янги янги ҳикоялар сўйлайди. Тингловчини майин овоз билан ўзига ошно этади. Унинг билан кечадиган учрашувлар шу боис доим қизиқарли кечади.\nЯратганнинг ҳикматлари кўп. Мен учун балки шулардан бири У билан танишувдир. Чунки Мавлоно Румий ҳазратлари ҳақида ундан эшитган ҳикояларим мени Мавлонога ошиқ қилди. Маснавийхон бўлдим. Шу ўринда, унинг устоз Лойиқ саховати ҳақидаги ҳикоясини келтириш жоиз. “У йилларда Тожикистонда Мавлоно асарлари нашр этилмаганди. Устоз Лойиқ уйида Мавлононинг “Девони кабири” форсий ёзувда борлигини билардик. Яна билардикки, бу китоб устознинг кабинетидан ташқари чиқмайди яъни бировга берилмайди. Аммо менга келганда бир оғиз сўровимга устоз рози бўлиб, китобни берди. Икки йилча Мавлоно ғазалларини мазза қилиб ўқигандим”. Устознинг улкан меҳри замирида шогирдга катта ишончни кўриб ҳавасланаман. Афсус, менинг Лойиқ каби устозим йўқ…\n“Сиз менинг шеърларимни тушунмайсиз (ўзбекча ёзилгани учун). Менинг яхши шоирлигимни қаердан биласиз?”, қизиқсинаман. У ўзига хос табассуми билан дейди: “Дугонажон, мен берган китобларингга кўз югуртирганман. Муҳими, шеърдаги руҳ. Мен шуни ҳис қилганман. Қолаверса, шоирнинг яхши ёмонлиги сўзларидан ҳам билинади. Мен сени бугун кўраётганим йўқку”.\nТелефон гўшагидан минглаб овозлар ичидан менинг овозимни дарҳол таниганига қойил қоламан: “Алло, Мунавваржон, Шумоми?” деб бошланади бизнинг телефоний мулоқотларимиз.\nИлк танишган кунимиздан бошлаб У мени “дугонажон”, дейди. Мен орадаги олти ёш фарқ учун “дугонажон” сўзидан хижолат чекаман: “Иноят опа, ман сиздан анча кичикман. Қанақасига дугона бўлай”, дейман. У кулади: “Кўнгли бири бирига яқин дўстлар учун орадаги ёш фарқининг аҳамияти борми? Одамнинг юлдузи бўлади. Юлдузлар…”.\nТўғри, одамнинг юлдузи бўлади. Бировники иссиқ, бировники совуқ. “Юлдузи иссиқ экан”дейилади (Ситора гарм дейилади Хўжандда). Мен Фарзона номли порлоқ юлдуз ёнида митти юлдуз бўлиб, унинг ҳароратидан баҳрамандликка шукур қиламан.\nИқтидорли ўзбек шоираси Зебо МИРЗО билан телефонлашганимизда У ҳақида гапирдим. Қирқ беш ёшидаги ижодий учрашув шукуҳини ўртоқлашдим. Зебо МИРЗО ҳайратланди: “Сизларда ШЕЪРга ҳурмат баланд эканда. ЎЗиям зўр шоирада. Арзийди эъзозга”, дейди ўзига тенгдош шоиранинг шуҳратини эшитиб, ўзининг қадрсизлигидан бироз озурда бўлиб (Асли Зебо МИРЗО шеърлари жунуниям ажойиб бир шеър!).\nЎз ШЕЪРига ўзгалар ҳурматини уйғота олиш ҳам буюк маҳорат. У эса бунга оддий самимият билан эришган.\nШеърларининг таҳлили ҳақидаги мақола… Ўйлайман. Унинг шеърлари таҳлилдан юқорилигини. Бус бутун ҚАЛБ уриб турган ШЕЪРни таҳлил қилиб бўладими? Йўқ!!!\nДунёга муҳаббат билан боқиб турган ЮРАК дук дукини фақат жим эшитиш мумкин. Унинг шеърлари таҳлилдан баланд. Ўзини ўзи талқин этувчи ШЕЪРИЯТдир.\nЎзаро суҳбатларимизда у гоҳ Цветаева, гоҳ Ахматова, гоҳ Фуруғ Фарруҳзод ҳақида сўзлайди. Уйга қайтиб унинг АШЪОРини кўздан кечираман. Бирдан сезиб қоламан. Мен Унинг ШЕЪРларидан уларни қидираяпман. Ҳолбуки, У уларни ҳаммасини ЎЗида мужассам этиб, ўз қалби ичига боқиб, ундаги дарё тўлқинлари ШЕЪРини ёзаётган ШОИРдир.\nУнинг ШЕЪРларида киши билмас жасорат бор. У замон билан ҳамнафасу аммо замондан олдинда. Макон билан биргаю аммо макондан юқорида.\nУ кўзга кўринган барча нарса ҳақида шеър ёза олади. Хомуш турган телефон гўшаги сукунатида шеър кўради. Дарахт шохларидаги олмалар фонус каби шеърларида ёнади. Осмондаги қуёш Унинг шеърларидан ҳарорат олади. Кузак этакларида сочилиб ётган хазонлар қалбидан У шеър инжуларини териб олади. У ўз ШЕЪРларида дунё қалбини тинглайди. Шеърларига дунё қалбини жойлайди. Ва ЎЗи ўша қалбга айланади:\nҚасам ба ёри баҳорон ман азони туям…\nУ дунёнинг қадим қўшиғини ИШҚни янги, янги қўшиғи ИШҚни қадим қилиб куйлайди.\n“Ҳар бир маҳрумиятда бир муяссарият, Ҳар бир муяссариятда бир маҳрумият бор”, дейди Мавлонойи РУМ.\nМен ўз ҳаётимдаги маҳрумиятларни биргина муяссарият билан тавоб этаман. Унинг номи ёнидаги нисбага мансублик билан. Истеъдодли шоир Асқар МАҲКАМ янги китобига “Мунаввара Хўжандийга” деб битик битди. Фарзона Хўжандий деб танишади Уни. Шу маънода, у мансуб Хўжандга мансублик кўнгилда шукуҳ уйғотади.\nСиз тонгда шафаққа боққанмисиз? Қуёш аввал лахча чўғ каби бўлиб, кейин НУРга айланади. Унинг ШЕЪРларида ШОИР қалби лахча чўғ каби ловуллаб, кейин ўзидан НУР соча бошлайди…\nДуи дубора ба дунё салом мегўям,\nБа офтобу ба дарё салом мегўям…\nДу сад алайки ту омадба як саломи ман,\nБа лутфҳои Таъоло салом мегўям.\nБа шодбоди ту, эй ваҳйи xовидонаи ишқ,\nБа зиндагиву ба фардо салом мегўям.\nСалом, Бугун! Салом, ЭРТА! Демоқда унинг ўлмас ИШҚни куйлаётган ШЕЪРлари. Мен эса… мени йўқлаган телефон гўшаги кўтараман. Телефон симлари оралаб, Унинг кўнгилга хуш ёқувчи овози келади: “Камнамо Шумо, дугонайи азиз?!… ” Юрагим дарёсида мавж уриб оқаётган Унинг ШЕЪРлари садосига жавоб бераман: Қасам ба ёри баҳорон ман азони туям…\nХўжанд, 2014 йилнинг кеч кузи.\n← ОЛИМЛИК – ИСТЕЪДОД\nШоирлар ўлмайди →


Барчага керакли бўлган 10та одат - Yoshlar.com\nБарчага керакли бўлган 10та одат\nБугунги замон кишисининг ҳаёти шиддат билан кечмоқда. Биз ҳар куни бажарилиши лозим бўлган кўплаб ишлар ва мажбуриятлар қуршовида қоламиз – уларни тайёргарликсиз уддалаш қийин бўлади. Афсуски, камдан-кам кишиларгина бу ҳақда бош қотиришади. Лекин нафақат ишингизни, балки шахсий ҳаётингизни ҳам тартибга келтириш учун бир кунда атиги ўн дақиқа етарли бўлади. Қуйидаги 10та одатни ўзлаштира олсангиз, афсусланмайсиз.\nАтиги 10 дақиқа ичида сиз фикрларингизни тартибга солиб, миянгизни тинчлантиришингиз мумкин. Медитация иш самарадорлигини ҳам оширади.\nКўзлар, бел, қўллар – офисда ишлайдиган инсоннинг деярли бутун танаси зўриқишга учрайди. Бир соатда атиги ўн дақиқа вақтингизни енгил жисмоний машқларга ажратинг: бу сизнинг саломатлигингизни келгусидаги жиддий муаммолардан асрайди.\nБу ерда бир оз тер тўкишингизга тўғри келади. Кун давомида бажарадиган ҳар бир ишингиз учун тегишлича вақт ажратинг ва режангиздан оғишманг. Бир ҳафтадан сўнг онгингиз сизни тезроқ ишлашга ўргатади ва сиз ажратилган вақтни аниқ ҳис қила оладиган бўласиз.\nКўпинча қисқа муддат ичида катта ҳажмдаги маълумотни ўзлаштиришимизга тўғри келади. Одатдагидан кўра тезроқ ўқишга ва маълумотларни тезроқ қабул қилишга уриниб кўринг. Бунда аудиокитоблардан фойдаланиш ёрдам беради: китоб ўқиш тезлигини уч мартага оширинг. 5-10 дақиқадан кейин онгингиз бундай тезликка мослашади ва тезроқ ишлай бошлайди.\nМунтазам равишда заковатни ошириб бориш учун кунига ўн дақиқа етарли. Кунни интернет орқали нодир маълумотларни ўқишдан бошлашни одат қилинг – бир ҳафтадаёқ кейинги ойларда ўрганганигиздан кўра кўпроқ билимга эга бўласиз.\nБу маслаҳатимиз ўта катта ҳажмдаги маълумотлар билан ишлайдиганлар учун фойдали. Биринчи навбатда ишингизнинг муҳим жиҳатларини ажратишни ўрганинг. Шундан кейин қайси ишни ўзингиз, қайси ишни эса ҳамкасбларингиз ёки қўл остингиздагилар бажариши мумкинлигини аниқлаб оласиз. Бундай таҳлил одатда 10 дақиқадан ортиқ вақтингизни олмайди.\nБиз кўпинча амалга оширолмаган ишимиз учун баҳоналар топамиз. Ишингиз юришмаганлиги учун «айбдор» қидириш ўрнига хатоларни таҳлил қилиб чиқинг. Албатта, бу айтишга осон, лекин бажарса бўлади.\nЭслаб қолиш техникаси\nЭслаб қолиш техникасини ўзлаштириш ҳам зарар қилмайди. Бу техника сизга муҳим нарсалар, одамларнинг исмлари ва бошқа маълумотларни эсдан чиқармасликка ёрдам беради. Бундан ташқари, хотирани кучай тириш миянинг кундалик воқеаларга жавоб бериш даражасинга таъсир кўрсатади. Бошқача айтганда, хотирангизни кучайтиринг – ақлли бўласиз.\nҲар оқшом режалаштириш самарали куннинг асосидир. Кўпчилик кишилар режалаштириш кўп вақтни олади деб ҳисоблашади. Бироқ аслида эртанги кун ишларини режалаштириб ёиб чиқиш учун 7-10 дақиқа етади. Бу ўз навбатида, майда-чуйдаларга чалғимасликка ва белгиланган мақсад сари ҳаракатланишга ёрдам беради.\nҲаётида бирор нарсага эришишни мақсад қилган ҳар қандай инсон учун тайм-менежмент жуда муҳимдир. Айни пайтда вақтни назорат қилишнинг энг яхши техникаси Pomodoro техникаси бўлиб турибди. Уни эгаллаш жуда осон: таймерни 25 дақиқалик оралиққа қўйиб қўясиз – мана шу оралиқ вақт ичида ҳеч нарсага чалғимасдан фақат иш қиласиз.\nКомментарии (0) | Добавить: 20.03.2016


Серб миллатчиси Шешелдан ҳарбий жиноятларга оид айблов олиб ташланди\n27 январ 2021, Тошкент вақти: 15:49\nСобиқ Югославия бўйича халқаро трибунал ўтган асрнинг 90-йилларидаги Болқон уруши чоғида ҳарбий ва инсониятга қарши жиноятларни содир этганликда айбланган серб миллатчиси Воислав Шешелни оқлаш тўғрисида қарор чиқарди. Бу эса собиқ Югославияда яшаган хорватлар ва боснияликларнинг ҳафсаласини пир қилди.\nШешелнинг ўзи 31 март куни Ҳаага ўтказилган судда қатнашмади. Маҳкамага раислик қилган судья Жан-Клод Антонетти “у энди озод одам”, деди.\nАнтонеттига кўра, Шешель 1991 йилдан 1993 йилгача содир этилган ҳарбий жиноятлар учун индивидуал жавобгарлик ташимаган.\nСаратон ташхиси қўйилган Шешель 2014 йилда ҳибсдан озод этилган ва шундан сўнг Сербияга қайтганди. Хасталигига қарамай, Шешель Белградга қайтганидан кейин Сербия Радикал партияси етакчиси ўлароқ яна сиёсий фаолият билан шуғуллана бошлаган.


OzodDayjest: Тарихни ковлаштираётган Путинга Москва Амир Темур давлатига қарам бўлгани эслатилди\n14 апрел 2021, Тошкент вақти: 09:49\n"Москва ҳам Амир Темур давлати таркибига кирган” деб ёзди депутат.\nИИВ тизимга “адашиб кириб қолганлар”ни тозалашга киришди. Депутат жарималарни аҳоли даромадига мувофиқ тарзда кескин камайтиришни таклиф қилди. Жорий ҳафта матбуот шу каби воқеалар ҳақида хабар берди.\nЙил бошидан буён қанча ички ишлар ходими жиноий жавобгарликка тортилгани очиқланди\n78 нафар ички ишлар органлари ходими карантин қоидаларини бузгани учун жаримага тортилди, бир нафари эса ишдан бўшатилди (www.gazeta.uz, 24 июнь). Бу ҳақда Ички ишлар вазири матбуот котиби Шоҳруҳ Ғиёсов маълум қилган.\nҚайд этилишича, вазирлик тизимга адашиб кириб қолганлардан тозалаш бўйича кўпгина ишлар амалга оширилмоқда.\nМасалан, 2019 йилда 7039 нафар ходимга нисбатан интизомий жазо қўлланган. Бундан ташқари, йўл ҳаракат қоидаларини бузган 1223 нафар ходим жаримага, 133 нафар ходим жиноий жавобгарликка тортилган. Жорий йил бошидан буён эса 2350 нафар хизмат интизомини бузган ходим аниқланган, 529 нафари йўл ҳаракати қоидаларини бузган, бунга жаримага тортилган ҳамда 45 ходим жиноий жавобгарликка тортилган.\n“Мана, рақамлар, энди ким айта олади булар ўзиникини бекитади деб” , - деб таъкидлаган Шоҳрух Ғиёсов.\nБир неча кун аввал Kun.uz нашрига интервью берган собиқ ички ишлар вазири, айни дамда вазир маслаҳатчиси Зокиржон Алматов ҳам тизимдаги тозалашлар ҳақида гапирган эди.\n“Биз ҳар икки йилда ходимларимизни шаҳодат тестидан ўтказамиз. Уларнинг руҳий ҳолатини аниқлаш учун тестлар қиламиз. Шундай бўлса-да, ўз манфаатини ўйлайдиган ходимлар ҳамон учраб турибди. Биз тизимни бундайлардан тозалаш учун қўлимиздан келганини қиляпмиз” ,- деган эди у.\nОлий Мажлис депутати президент Путиннинг ҳудудий даъвосига жавоб қайтарди\nОлий Мажлис Қонунчилик палатаси депутати Қодир Жўраев Россия президенти Владимир Путиннинг ҳудудий даъвосига жавоб қайтарди (www.xabar.uz, 23 июнь).\n“Агар машҳур сиёсатчи даъво қилган ревизионистик мантиқдан келиб чиқадиган бўлсак, унда Амир Темур барпо этган салтанат ҳудудларини “бизнинг тарихий ерларимиз” деб айтишга бемалол ҳаққимиз бор. Дарвоқе, ўз вақтида кичик бир шаҳар бўлган Москва ҳам Амир Темур давлати таркибига кирган”, - деб ёзди депутат.\nЭслатиб ўтамиз, В.Путин “Россия. Кремль. Путин” номли кўрсатувда СССР таркибида бўлган республикалар иттифоқ таркибидан чиқиш пайти анъанавий тарзда Россияга тегишли катта ҳудудларни ҳам ўзи билан олиб чиқиб кетганини иддао қилган эди.\n“Ўтмишдаги тарихий вазиятни эслаб, “аслида у ер меники, бу ер сеники” дейишнинг ўзи нотўғри, ноадекват нуқтаи назардир. Ўтмишни ковлаштирсанг, икки юз йил олдин Россия улкан империя бўлган, лекин беш юз йил олдин Қрим хонлигига бож тўлайдиган саттелит давлат бўлган; минг йил олдин “рус ерлари” фақат Новгород, Киевга ўхшаган бир нечта шаҳардан иборат бўлган; бир ярим минг йил олдин рус халқи ҳам, давлати ҳам бўлмаган. Хўш, Путин қайси тарихий палладан ҳисоб-китобни бошлади?.. Келинг, унда Қрим хонлигини тиклайлик, Россия қримтатарларга бож тўласин” . -деб ёзди тадқиқотчи ва блогер Элдор Асанов.\nДепутат: Бюджетни тўлдириш мақсадида оширилган жарималар миқдорини кескин камайтириш вақти келди\nЎзбекистонда йўл ҳаракати қоидаларини бузганлик учун жорий этилган жарималар миқдорини аҳоли даромадига мувофиқ равишда кескин камайтириш керак, деб ҳисоблайди “Миллий тикланиш” партияси вакили, Мирзо Улуғбек туман кенгаши депутати Жаҳонгир Зиёев (www.uza.uz, 22 июнь).\n“Ҳар гал жарималар оширилганда бу “авария”ларни камайтириш мақсадида қилинаётгани билан изоҳланади. Лекин юз бераётган ЙТҲ сонидан билиш мумкинки, жарималар самара бермаяпти. Тирикчилиги машинага боғланиб қолган одамларнинг зорлангани қоляпти, холос. Биргина апрель ойида карантин чораларига қарамай, 336 та ЙТҲ содир бўлган ва бундан 76 киши вафот этган. Бу – айрим давлатларнинг бир йиллик кўрсаткичидан ҳам юқори”,- деб ёзади Ж.Зиёев.\nҚайд этилишича, мамлакат қонунчилигида бир-бирига зид бўлган, айланиб фақат жаримага олиб борувчи моддалар бор. Бундан эса маоши рўзғорга зўрға етаётган аҳоли жабр кўрмоқда.\n“Кейинги пайтларда хориж тажрибасидан кўчиришга устаси фаранг бўлиб боряпмиз. Лекин чет элнинг одамларга енгиллик бериш борасидаги ютуқларидан ўрнак олишда нўноқлик қиляпмиз”, - дейди депутат ва жарималарни камайтариш борасида ҳам чет эл тажрибасини ўрганиш лозимлигини уқтиради.\nТаъкидланишича, бир пайтлар бюджетни тўлдириш мақсадида оширилган жарималар миқдорини кескин камайтириш ишидан, даромадидан айрилиб, машинасига куни қолган минг-минглаб одамлар учун ҳам адолатли қарор бўлади.\nOzodDayjest: "Мени МХХ раиси ўринбосари Шуҳрат Ғуломов қаматган эди"\nOzodDayjest: Чақалоқфурушлик ҳолатлари яшириб келингани тан олинди


«Сингилларимни жуда соғиндим...» | Azon.uz - Ахборот-таҳлилий портал\n«Сингилларимни жуда соғиндим...»\n12:00 16.03.2019 1235\nИсмим Муҳаммад. Ўн тўққиз ёшдаман. Чиқинди қоғозлари тўплайман. Ҳар куни Қизилойдан Улусагача уч бор пиёда бориб келаман. Иккита кичкина хонаси бор уйчада беш ўртоғим билан яшаймиз. Улар чиқинди қоғоз тўпламайди. Мавлуд қурилишда ишлайди. Ҳусайн ҳаммоллик қилади, Сидар ва Юнус эса пойабзал бўяб пул топади. Бизга яна бир Аббос исмли ўртоғимиз ҳам қўшилган. Ишлаёлмайди, буйраги касал. Аббосни биз боқамиз. Ўн уч ёшимдан бери Анқарада қоғоз тўплайман. Ниғделиданман. Бошланғич синфга борган йилим Анқарага келгандик. Ўрта мактабни битирганман, холос. Синфдан синфга ўтаётганимда, ҳар йили тақдирланардим. Отам лицейга ёздирмади. Ишлаб пул топиб, фойдам тегиши учун кўчага ҳайдаб солди. Ўша кундан бери кўчадаман. Суратли, суратсиз, қора, оқ ва ранг-баранг қоғозлар, картон қутилар йиғиб юраман. Ишлашни бошлаган йилим отам бизни ташлаб кетди. Қимордан қарзи бор эди, бир эрталаб тонг саҳардан чиқиб кетди. Тирикчилигимиз менга қолди. Онам мени эркалаб: “Арслон ўғлим” дерди. Юзимни силарди. Отам кетганига тўрт ой бўлган эди, қўшнилар онамга бир эркакни топишибди. Қимор ўйнамасмиш, ибодатда эмиш. Хотини вафот этган, икки қизи бор экан. Онамга “сени қабул қиламан, болаларингни ҳам. Лекин Муҳаммадни эмас!” дебди. Онам ҳайрон қолибди:\nНега Муҳаммадни қабул қилмайсиз? У ҳам менинг болам-ку?\nИкки қизим бор, бири ўн тўрт, бири ўн икки ёшда. Муҳаммад билан бир уйда яшаши жоиз эмас.\nУч синглим бор эди, бир-биримизни яхши кўрардик. Онам учун бир қарорга келиш осон кечмади. Бир кеча мени қаршисига олди.\nЎғлим Муҳаммад, деди онам изтироб билан. -- Сени ҳеч қачон ташлаб қўймайман. Лекин бироз муддат тоғангларникида яшаб тур, болам. --Мени бағрига босди. Онам йиғлади, мен ҳам йиғладим...\nТоғамникига борганимнинг эртаси куни никоҳ ўқилди. Бир ҳафтага қолмай, онам ва сингилларимни олиб ўз шаҳрига, Кастамонуга жўнаб кетибди эркак. Тоғам “Онангнинг омонатисан, бу ер сенинг ҳам уйинг. Хоҳлаган вақтинг келиб, ётиб кетишинг мумкин, Муҳаммад” деди. Ўн ёшда эдим. Тоғам менга яшаш учун бир бошпана ҳозирламаганди. Қўни-қўшни, қариндош уруғ ҳеч ким ёрдам берай демади. Ҳозир, ўн уч ёшдаман. Анқарадаман. Ёлғиз ўзимман...\nОлти йилдан бери онам ва сингилларимни кўролмадим. Бир неча бор Кастамонуга боришни ният қилдим. Лекин анави эркак мени ҳайдаб, яқинларимни кўрсатмайди, деб ўйладим. Онамдан хафаман. Истаса мени топиши мумкин. Сингилларимни жуда соғиндим; Ҳуляни, Ҳаввони, Ҳанифани соғиндим. Тўртталамиз домино ўйнар эдик. Мен ҳеч қачон ютмадим, булар бола, севинсин, қувонсин дедим. Ҳолбуки, ўзим ҳам бола эдим...\nПиёда юрганимда, қоғоз йиққанимда, тонгдан шом қоронғусигача инсонларнинг юзини кузатаман. Масалан, севишганлар ёнимдан ўтиб кетади. Эркаклар менга кўзи тушса, аёлларини сал нарироқдан олиб ўтишади. Эркаклар, аёллар, ҳуқуқ-тартибот ходимлари, ҳарбийлар, қулоғига эшитгич таққанлар, мусиқа эшитаётганлар, Кафкани ўқиётганлар, дуо ўқиётганлар, тасбеҳ ўгираётганлар, сигарета тутатаётганлар, калта юбка кийганлар, ҳамма ёнимдан ўтиб кетаётганида, менга шафқатсиз нигоҳ ташлайди. Нигоҳлар қаттиқ, қўпол... Эгалари қандоқ экан?..\nКафкани билишим сизларга қизиқ туюлгандир? Кўчадаги сайёр китоб сотувчилардан китоблар оламан. Кафканинг “Миленага мактублар” асарини ўқидим. Бошқаларини ҳам ўқийман. Кўп китоблар ўқийман. Ҳали ўқишим керак бўлган кўп китоблар, ёзувчилар, ҳикоя, роман ва шеърлар бор.\nКитобчилар ҳам бошқалардан деярли фарқ қилмайди. Меҳнат, виждон ва ҳамжиҳатликни ҳимоя қилганлар ҳам мени кўрганида, озор берадиган сўзлар айтишади. Уларни чўчитувчи қиёфада кўринишимга ишончим комил.\nИсмим Муҳаммад. Ўн тўққиз ёшдаман. Менга нафрат билан қараганингизда кўра олмайсиз. Қоқиниб йиқилганимни, ёрлиқларни йиғиб бошпанамга ёпиштирганимни кўролмайсиз. Мен ўзимни, онамни ва сизларни тушунишга ҳаракат қиляпман. Ер юзини, табиатни ва коинотни ўрганишга ҳаракат қиляпман. Ёзишни ҳам бошлайман. Меҳрсизлик ҳақида ёзаман. Аввал қутилардан йиққан қоғозларимга меҳрсизлик ҳақида ёзаман, бемеҳрликни қоралаган қоғозларим меҳр бўлиб орамизга қайтади. Меҳрли, чинакам инсонлардан дўстларим бўлади. Улар қоғозлардан тирилади, меҳр билан тирик жонга айланади, биродарга айланамиз.\nБир қатор режаларим бор. Маҳкамага мурожаат қилиб исмимни ўзгартираман. Али Ҳайдар бўлсинми, деб ўйлаётгадим. Йўқ, менинг исмим Ўзгур бўлади. Ўзгур -- ўзи ҳур, озод дегани!\nЎзимга оид бир кутубхонам бўлади. Чиқинди қоғозларни йиғиб юраман, уст-бошимдан қўланса ҳид келиши мумкин. Лекин китоб ҳидини севаман.\nТабиат қўйнида ёлғиз ўзим яшашни истайман. Ранжитишларидан, четга суришларидан, лаънатлашларидан чарчадим. Она табиат қўйнидан паноҳ истайман. Бунинг учун гули гиёҳларга оид китоблар оламан. Ўтлар билан озуқаланишни, ўтлар ёрдамида соғайишни, ўтлардан ҳаловат топишни, ўрганишни истайман. Табиатда ёлғиз ўзим яшайдиган бўлсам ҳамма ўту гиёҳларнинг сир-синоатини билишим керак.\nБуйрак етишмовчилигидан қийналаётган Аббосни, у менинг укам бўлди, биз унга қараймиз. Аббос соғаймаса, она табиат бағрига чиқиб кетамиз.\nКафка қирқ бир ёшида ўлган. Мен ҳам шунча яшасам етади. Озодлик, китоблар каби ифор сочмоқдир. Истагим, гиёҳлардан меҳр дармонини тайёрлаш ва бир куни тупроққа сингганимда она табиат мени эҳтиром билан хотирлашидир...\n10:32 22.05.2019 2962


6 йил аввал 1204 siyrat.uz\nИлк «Ислом − яҳудий»муносабати (ҳ. 1/м. 623); Бани Қайнуқоъ ғазваси (1/624); Бани Назир ғазоти (4/626); Бани Қурайза ғазоти (5/627); Ҳайбар фатҳи (7/628).\nИлк «Ислом − яҳудий »муносабати\nМусулмонликнинг энг ёвуз душмани мушриклар эди. Тахликали душмани эса яҳудийлар бўлди. Яҳудийлар Мадинанинг муҳим ўрин тутган қавмларидан бўлиб, улар учга (Бани Қайнуқоъ, Бани Назир, Бани Қурайза) бўлинган эди. Баъзилари Мадинанинг ичида, баъзилари ташқарисида мустаҳкам қалъаларда яшарди. Деҳқончилик, ҳунармандчилик, тижорат, фоизчилик билан шуғулланишар, шу боис ҳам бой бўлишган эди. Мадинадаги Авс ва Ҳазраж номли араб қабилаларига пул қарз бериб, мудҳиш даражада устама фоиз олишарди. Шаҳарнинг бутун бойлик манбалари шу яҳудийларнинг қўлида эди. Мадинада улар билан рақобат қила оладиган кимса йўқ эди. Яҳудийлар қарзини тўлай олмаганларнинг мол-мулкигагина эга эмас, оиласи, фарзандларига ҳам эга бўлиб қоларди. Чунки қарз бераётганда кўпларнинг хотин-болаларини гаровга олар эдилар178. Яҳудийларнинг маккалик мушриклар билан ҳам тижорий алоқалари анча мустаҳкам эди.\nБойлик яҳудийларнинг ахлоқини бузган, эҳтиросларини орттирган, натижада турли хил зино ва фаҳш ишлари авж олиб кетган эди. Мадинадаги бутга сиғинувчи арабларнинг (яъни Авс ва Ҳазраж қабилаларининг) диний ва илмий савиялари яҳудийлардан анча паст эди.\nМадинада яҳудийларнинг бу моддий ва илмий обрўларига энг катта зарбани мусулмонлик берди. Расули акрам ҳижратнинг биринчи йилида ансор билан муҳожирларни бир-бирига қандай биродар қилиб, Ислом бирлигини қувватлантирган бўлсалар, ансор билан мадиналик яҳудийларни ҳам «ватандошлик» аҳдномалари ила бир-бирларига боғлаб қўйдилар. Бу аҳдномаларга кўра, мусулмонлар билан яҳудийлар ўз динларида эркин қоладилар; аммо Мадинага ташқаридан душман тажовуз қилса, мусулмонлар билан яҳудийлар муштарак ватанларини биргаликда мудофаа этадилар; икки томондан биттаси учинчи бир душман билан жанг қилгудек бўлса, иккинчиси унга ёрдам беради; сулҳ тузса, бу сулҳни тан олади; бироқ икки тараф ҳам Қурайшни ҳимоя қилмайди; гуноҳкорни, у ҳатто ақрабосидан бўлса ҳам, яширмайди; яҳудийлар билан мусулмонлар ўртасида чиқадиган ҳар қандай келишмовчилик-низоларга Расули акрам ҳакамлик вазифасини бажарадилар179.\nМусулмонлар билан яҳудийлар ўртасида тузилган бу фуқаролик келишувлари кўрсатадики, мусулмончилик еттинчи асрдаёқ бутун дунёга виждон ҳуррияти ва ўзаро ҳурмат намунасини намоён қилган.\nРасули акрам ҳижрат муносабати билан Мадинага келган заҳотлари шаҳардаги бутун яҳудийлар билан алоҳида-алоҳида шартномалар туздилар.\nАммо Ислом дини жамики ахлоқсизликни қоралагани масаласи ўртага чиқди. Қуръони каримда, хусусан, Моида ва Нисо сураларидаги оятларда яҳудийларнинг ахлоқсизликлари маълум қилинарди. Шу туфайли ҳам яҳудийлар мусулмонликка душман бўлиб қолишди. Исломнинг Мадинадаги обрўйини ўз обрўларига қарши тахликали деб билган яҳудийлар бу душманликни янада кучайтириш ва авж олдириш учун Қурайшга тарафдорлик қила бошладилар.\nБир томондан, баъзи яҳудийлар мусулмонликни қабул қилган Авс ва Ҳазраж қабилаларининг орасини ковлаб, жоҳилият давридан қолган эски рақобатни жонлантиришга ҳаракат қилса, бошқа томондан, кўплари бир кун олдин мусулмонликка кирар, эртасига яна мусулмонликдан чиқар, бу билан Ислом динининг обрўйини туширмоқчи бўлишар эди.\nЯҳудийлар орасида Исломга душманлик шунчалар ёмон тус олдики, ҳатто улар «аҳли китоб»дан бўлганлари ҳолда мушрикликни танлашдан, Расули акрамга қарши ёмон сўзлар айтишдан ҳам тоймадилар.\nТилларини ғўлдиратиб, калималарни нотўғри талаффуз қилишар, Қуръон оятларининг маъносини бузиб айтишар эди. Мусулмончиликка хурофотни тиқиштирган, Бани Исроил ўғиллари ҳақидаги эски ҳикояларни бўрттириб ҳамма ёққа тарқатганлар ҳам яҳудийлар бўлди. Айни шу масалада яҳудийлар мунофиқлар билан ҳам тил бириктирган эдилар.\n178. «Асри Саодат», 1-жилд, 384-бет.\n179. Ибн Ҳишом.


Олимлар: атом энергетикасининг яна бир неча йиллик умри қолди\nОлимлар: атом энергетикасининг яна бир неча...\nФото: «Bussines Insider»\nЭкспертлар 2025 йилга бориб қурилганига 40 йил бўлиб қолган атом электр станцияларининг 75 фоизи тўхтатилади, деган фикрдалар. «Bussines Insider» ёзишича, бу энергетика бозорида жиддий бурилиш бўлиб, юз минглаб мутахассислар меҳнат қилаётган бутун бошли бир фаннинг умри тугаб бораётганини англатади.\nОхирги ўн йилда АҚШда бешта АЭС ёпилди ва уларнинг ўрнини энергетиканинг бошқа турлари эгаллаб олди. АЭСларнинг ёпилишига биринчи сабаб иқтисод — газ ва кўмирда ишловчи станцияларга хизмат кўрсатиш атом электр станцияларини қуриш ва ишлатишдан кўра яхши фойда келтиряпти.\nИккинчи сабаб — қурилиш хавфсизлиги. АЭСни қуриш ўта қимматга тушишидан ташқари, авария юз берса чинакам фалокатга айланади.\nУчинчи сабаб — атом энергетикасига салбий қарашлар электр энергиясини олишнинг экологик тоза турлари — қуёш фермалари ёки геотермал станцияларни қуришга рағбат уйғотмоқда ва ҳозир бу жараён бутун дунёда авж олиб кетган.\nОлимлар, юқорида саналган омиллардан келиб чиқиб, АЭСлар яқин ўн йилликларда бутунлай йўқ бўлиб кетишига ишонишмоқда.\nэкология АЭС атом энергияси\nҲуқуқ Кеча, 22:39\nХориж 22/05, 07:28\nШвейцария ва Францияда хўроз суд маҳкамасига тортилди\nХориж 19/05, 18:58\nКўчадан топиб олинган кучукча тулки боласи бўлиб чиқди


Ён қўшнилар – жон қўшнилар\nБаъзан бирон нарсадан кўнглим сиқилса, беғубор болалигимни, сўлим Тулкибошнинг гавжум кўчаларини, меҳрибон ва ғамхўр қўшниларимизни эсга оламан. Ўша олис йилларда бўлиб ўтган воқеаларни кўз олдимга келтириб, ширин энтикаман, дилдаги ғубор ҳам бирпасда тарқаб кетади.\nДевори оҳакланган, икки оила истиқомат қиладиган коттеж уйнинг олдида қўлимга пуштиранг саватчани ушлаб, ўтган-кетганни томоша қилиб, тоғорада совунни кўпиртириб кир юваётган онамга саволлар ёғдираман. Устимда пахталик камзул, унинг орқа энсаламасига улама соч тикилган, бошимда крепдешин рўмол. “Сочим” кўйлагим этаги билан теппа-тенг. Ҳар куни шу ерда ишга кетаётган қўшнилар билан саломлашишни одатга айлантирганман.\n– О, біздің Мөкеңнің қызы бүгін сұлу болып кетіптіғой, недеген керемет сұлу шаш. Өзі кіп-кішкентай, бірақ шашы етегімен бірдей. Тура Қызжiбектің өзіғой, пай-пай, осы қызды тұрмысқа бергенда шашына бөлек қалынмал сұраймызғой, келин, – дейди ён қўшнимиз Алтинбек кўкем.\nОнам ҳам кулгисини аранг яшириб, кир ювишда давом этади. Мен кейинги йўловчиларни пойлаб тураман, ана дадам билан бирга ишлайдиган бухгалтер, рус аёл Нина Сергеевна.\n– О, Асенька, твоя дочка уже невеста, какие косы у неё, как у Василисы прекрасной, – дейди у.\nШу тариқа қўшниларимизнинг ҳаммаси билан биринчи бўлиб мен саломлашиб чиқаман. Бизнинг уйимиз кўча бошида, заводга яқин. Руслар дадам ва онамга Миша ва Ася, қозоқлар эса Мўке ҳамда Асеке, деб мурожаат қилишади. Ишчиларнинг ҳаммаси заводга ўтиб бўлишгач, онамдан рухсат сўрайман:\n– Сатенгул опанинг уйига чиқиб, қаймоғимни ўша ерда ейман.\nОнам оғзи маҳкам ёпиладиган идишга кеча кечқурун сузилган сутни қуйиб беради. Юзида бир бўғим қаймоғи бор. Бу идишдаги қаймоқ Асем, Гулсум ва менга бемалол етади. Онам саватчамни печенье, “Золотой ключик” конфетига тўлдиради.\nСатенгул опам ва Алтинбек кўкем шундоқ ёнгинамизда, коттеж уйнинг иккинчи қисмида яшайди. Қўшниларимизда ҳам худди бизникига ўхшаган ёғоч ғаров, эшик бор. Шу эшикни секин очиб кираман. Улар баҳор ва ёз кунларида, ҳатто кеч кузгача ҳовлидаги ёғоч сўрида овқатланишади. Уларнинг оиласи катта: беш ўғил ва беш нафар қизи бор, лекин ҳеч қачон биронта ортиқча шовқин-сурон чиқмайди.\nАйниқса, Алтинбек кўкем уйда бўлса, болалар бир-бирлари билан шивирлаб гаплашишади. У жуда қаттиққўл. Ҳеч кулмайди, фақат дадам билан гаплашгандагина жилмаяди, холос. Сатенгул опам унинг акси – жуда ювош, секин гапиради, болаларга ўта меҳрибон, айланиб-ўргилади.\nҲаммамиз биргаликда чой ичамиз. Дастурхонга фотиҳа қилингач, Алтинбек кўкем ўғил болаларга уй юмушларини бўлиб беради. Қарлиғаш, Шарипа ва Нуржамал опаларим Сатенгул опамнинг оғзини пойлашади.\nБу оила аъзоларининг бир-бирига муносабати мени қойил қолдиради. Ҳаммалари ўзларининг ишларини билиб-билиб қилишади. Ўғил болалар барвақт туриб молларга қарашади. Сатенгул опам сигир соғади. Сутини Қарлиғаш опам пиширади, қатиқни халтага сузади. Шарипа опам эса ҳовлига сув сепиб, супуради. Нуржамал эса Асем ва Гулсумга қарайди.\nСатенгул опам ҳеч қачон болаларини уришмайди, қарғамайди, фақат, отангга айтаман, деса бас, ҳаммалари мўмин бўлади, қолади. Катталардан Қаплан ағам ва Қарлиғаш опамни, Нуржамални яхши кўраман. Улар менга жуда меҳрибон эдилар.\nШўх бўлганим учун қўшни сингилларимга кўп “кароматлар” кўрсатардим. Ҳатто бир куни доктор-доктор ўйини пайтида шиша синиғи билан Гулсумни “операция” қилганман. Қизининг қўли қоп-қора қонга беланганини кўрганда ҳам Сатенгул опам менга қаттиқ гапирмади, онамга қараб:\n– Ҳали гўдакку булар, билмаганда, уни койима, – деган эди.\nОта-онамнинг бу қўшнилар билан бирор марта сан-манга борганини кўрмаганман.\nҚўй оғзидан чўп олмайдиган мулойим, ширинсўз Сатенгул опамнинг това нонини, бешбармоғини кўп еганман. Онамнинг сут, сариёғ қўшиб ёпган патирини Сатенгул опамнинг това нонига тенгламасдим. Қази, сурланган гўшт солинган паловни оддий шўрвасига алмаштирардим, чунки қозоқ опамнинг қўли ширин эди-да. Жафокаш Сатенгул опамнинг эркалашлари, ғамхўрлиги юрагимга олтин ҳарфлар билан муҳрланди.\nАлтинбек кўкем ва Сатенгул опам ҳали ҳам Тулкибош қишлоғида истиқомат қилишади. Бундан уч-тўрт йил аввал борганимда, анча кексайиб қолишсада, мени дарров танишди. Энг кичик ўғли Алмас билан бирга туришар экан.\nҚадрдонларим билан суҳбатлашар эканман, олисда қолган беғубор, беташвиш, беозор болалик чоғларимга сайёҳат қилгандай бўлдим, гўё.\nҚаплан, Аристан, Мухит, Мақсуд ва Алмас оғалар уйланиб, бола-чақали бўлишибди. Қарлиғаш ва Шарипа опам, Нуржамал, Асем ва Гулсумлар ҳам уйли-жойли экан, фарзандларига гўзал тарбия бериб, катталари қиз узатиб, ўғил уйлантириб қўйишибди.\nОрадан қирқ йилдан кўпроқ вақт ўтсада улар мени туғишганларидай бағриларига босиб, роса сийлашди, ота-онам руҳларига Қуръон тиловат қилишди.\nОта-онам барча қўшнилар билан доимо апоқ-чапоқ эдилар. Уларникида тўй-маърака бўлиб қолса, яқин қариндошлардек кам-кўстига ёрдамлашиб, оғирини енгил қилардилар.\nҲануз ёдимда, қўшнимиз Валера отанинг ўғли уйланадиган бўлди. Дадам раҳматли раҳбар ходим бўлишига қарамай яп-янги «Москвич» машинасида келин-куёвларни сайр қилдирган эди. Муштумдай бола бўлсам ҳам энсам қотган.\n– Дадамдан бошқа одам йўқми, келин-куёвларни олиб юрадиган. Кап-катта одамни овора қилмаса... – деган эдим ўшанда.\nҚўшни болалардан бирортасининг иссиғи кўтарилиб, касал бўлиб қолса ҳам оналари бизнинг уйга кирардилар. Ажабланиб, ойимга қараб, ахир дадам шифокор эмас-ку, десам, онам жилмайиб, «сенинг отанг «скорый помошь», дердилар.\nҚўшнимиз Нуржамалнинг ўпкаси шамоллаганда ҳам аввал касалхонага, сўнгра болалар санаторийсига жойлаштирмагунча тиниб-тинчимаган. Сарсен кўкенинг энг кичик қизи Шўлпан тирноқсиз туғилганда дадам Шимкентдаги докторларга кўрсатган. Онамга: «ахир ўзининг дадаси бор-ку, нега ўша олиб бормайди», десам, онам мени қаттиқ койиган: «Катталарнинг ишига аралашма!».\n«Ён қўшни – жон қўшни», деган нақлни дадажоним ўз ибрати, намунаси билан қалбимизга сингдириб кетган эканда, деб ўйлайман бугун.\nС. ШАРИФБОЕВА, 2018-05-15, 11:29 157


Петербургда Путин ва Эрдўған ўртасидаги учрашув бошланди\n17:09 / 09.08.2016\nСанкт-Петербургдаги Константин саройида Россия президенти Владимир Путин ва Туркия раҳбари Ражаб Тойиб Эрдўған ўртасида музокаралар бошланди. Россия президенти Туркия етакчиси билан қўл сиқишиб кўришиб, уни музокара столига таклиф этган.\nҚайд этиш керакки, Путин ва Эрдўғаннинг 2015 йилнинг ноябрида Россия қирувчи самолётининг турк ҳарбийлари уриб тушириши ортида Россия-Туркия муносабатлари совиб кетганидан кейин илк марта учрашди.\nТор доирадаги учрашув ўтказиладиган залга биринчи бўлиб Путин кирган, 2 дақиқа ўтмасдан Эрдўған унинг ортидан йўналган.\nМузокаранинг илк дақиқалари журналистлар гувоҳлигида ўтган, раҳбарлар қўл сиқишган ҳолатда суратга тушишган. Шундан кейин журналистлар хонани тарк этишиб, учрашув давом эттирилган.\nМузокараларда Россия Ташқи ишлар вазири Сергей Лавров ва унинг туркиялик ҳамкасби Мавлут Чавушўғли, шунингдек Путиннинг ёрдамчиси Юрий Ушаков ҳамда Эрдўған маъмурияти бош котиби ўринбосари Иброҳим Калин ҳозир бўлишган.


Расмий баёнот: қишлоқ хўжалиги маҳсулотлари етишмовчилиги бўлмайди – Қорақалпоғистон Республикаси Қишлоқ хўжалиги вазирлиги\nХозир мамлакатимизда COVID-19 коронавирус инфекцияси туфайли эълон қилинган карантин пайтида қишлоқ хўжалиги маҳсулотлари бозори барқарорлигини таъминлаш, барча ҳудудлардаги деҳқон бозорлари ва супермаркетларда озиқ-овқат маҳсулотлари нарҳларининг ошиб кетишини олдини олиш борасида тизимли ишлар қилинмоқда.\nҚишлоқ хўжалиги вазирилиги шуни маълум қиладики, юртимизда қишлоқ хўжалиги маҳсулотлари тақчиллиги юзага келмайди.\nБоиси, мамлакатимизда аҳолини озиқ-овқат маҳсулотлари билан узлуксиз, барқарор нархларда таъминлаш ва заҳирасини яратиш борасида ҳеч қандай муаммо мавжуд эмас. Жорий йилнинг баҳор ойларида аҳолини картошкага бўлган талаб ва бозорлардаги нарх-наво барқарорлигини таъминлаш мақсадида тизимли ишлар қилинган.\nБир кунда омборлардан ўртача 1 минг 600-1 минг 800 тонна картошка бозорга чиқарилмоқда. Бу кунлик истеъмол талабига (4,5-5 минг тонна) нисбатан ўртача 35-40 фоизни ташкил этади. Ҳозир омборларда яна 90 минг тонна картошка заҳираси мавжуд. Ушбу миқдор ўртача талабга нисбатан 25-30 кунга етарли. Сурхондарё вилоятида экилган эртаки картошкадан апрель ойида (15-30 апрель) 65 минг тонна ҳосил йиғилиши режалаштирилмоқда.\nАслида картошка тақчиллиги (45-50 минг тонна) асосан март-апрель ойларига тўғри келади. Май ойидан бошлаб ички ишлаб чиқариш ҳисобига қондирилади. Бундан ташқари, бошқа сабзавот ва дуккакли маҳсулотлар ҳам назоратга олинган. Шунингдек, зарур ҳолатларда аҳоли эҳтиёжи учун зарур бўладиган бошқа турдаги озиқ-овқат маҳсулотлари қўшни давлатлардан импорт қилинади.\nБугунги кунда Тошкент шаҳрида 2019-2020 йил қиш-баҳор мавсумга захира учун омборларга қўйилган асосий турдаги қишлоқ хўжалиги маҳсулотларининг ички бозорга чиқарилиши бўйича тизимли чора-тадбирлар амалга оширилган. Хусусан, 34 минг 907 тонна картошка, 4 минг 965 тонна пиёз, 9 минг 996 тонна сабзи ва 6 минг 313 тонна гуруч маҳсулотлари захира қилинган. Барча туманлардаги бозорларга режали асосида сотувга чиқарилмоқда.\nИжтимоий тармоқларда “Коронавирус Ўзбекистонга тарқагани боис, озиқ-овқат маҳсулотлари нархи ошмоқда”, деган хабарлар аҳолини саросимада тушишга асос йўқ. Аслида деҳқон бозорларида баҳор фаслининг энг кутилган Наврўз байрами муносабати билан халқимиз учун савдо ярмаркалари ташкил этилмоқда. Бозорларга киритилаётган барча турдаги озиқ-овқат ва қишлоқ хўжалиги маҳсулотларини махсус лаборатория мутахассислари томонидан текширувдан ўтказилиб, сотувга рухсат берилмоқда. Мақсад аҳолини хавфсиз ва кафолатли, арзон маҳсулотлар билан таъминлашга эришишдир.\nЎзбекистон Республикаси Қишлоқ хўжалиги вазирлиги сизлардан қишлоқ хўжалиги маҳсулотлари тақчиллиги бўйича тарқатилган асоссиз хабарларга ишонмаслигингизни сўрайди.\nБу борада вазирлик Ахборот хизмати томонидан ишончли маълумотлар етказиб турилади.


Одатда пахса девордан бўлган бино бузилади,...\n28.07.2019 08:45 0 4632\nКеча 27 июль куни ДХХ раиси Абдусалом Азизов Қашқадарё вилояти, Яккабоғ туманининг «Эски Яккабоғ» ҳудудида бўлди ва ҳолат юзасидан вилоят масъуллари билан мулоқот қилди. Бу ҳақда «Қашқадарё зиёкори»га туман ҳокимлиги матбуот хизмати раҳбари Бозор Азизов маълум қилди.\nБозор Азизовга кўра, Абдусалом Азизов Баҳриддин Исомовга тегишли савдо ва маиший хизмат кўрсатиш дўкони бетон ғиштдан қурилган бино эканлигини таъкидлаб, бу бинони бузишга уринган туман масъуллари ишини қоралаган.\n— ДХХ раиси тадбиркор дўкони бузилишига фикр билдирар экан, «Одатда пахса девордан бўлган ёки бугунги кун талабига жавоб бермай қолган бино бузилади-ку, нега тадбиркорнинг бу биносига тегинилди?» дея қаттиқ койиб гапирди, — дейди Бозор Азизов. – Абдусалом Азизов шунингдек, бугунги кун тадбиркорлари халқни боқаётгани, шу боисдан тадбиркорга ҳалал бериш эмас, ёрдам бериш зарурлигини таъкидлади.\nМаълум қилинишича, ДХХ раҳбари билан бўлиб ўтган мулоқотда Эски Яккабоғ ҳудуди бир ҳафта мобайнида «Обод марказ»га айланиши лозимлиги, бунинг учун вилоятдан керакли ёрдам берилиши айтилган. Қолаверса, туман ҳокимлиги вакилларининг хўжасизларча ҳаракатларидан азият чеккан фуқаролар Низом Воҳидов, Дилфуза Боқиева, Фарруҳ Жабборов ҳамда Зафар Жўраевлар каби уй-жойи бузилган 7 нафар фуқарога ҳамда ҳовли деворлари бузилган 27 нафар фуқарога 1 млрд 700 миллион сўм конпенсация пуллари тўлаб берилиши таъкидланган.\nБозор Азизовнинг қўшимча қилишича, туманга ҳозирча янги раҳбар тайинланмаган.\nЯккабоғ Абдусалом Азизов\nЖамият 03/03, 14:03\nЗойир Мирзаев: «Миришкорнинг зўравон ҳокими вилоят номига доғ туширди»\nҲодиса 03/03, 09:39\n«Яккабоғ воқеаси» юзасидан ишчи гуруҳи тузилди. Низоли боғ майдони қайтарилади\nҲодиса 01/03, 21:19\nЯккабоғлик эркак бир неча аёлнинг устига бензин сепди! Ҳолатни прокуратура ўрганмоқда (видео)


Ўзбекистонда оналар ва гўдаклар ўлими 3 баробардан кўпроққа камайди » Навоий вилоят соғлиқни сақлаш бошқармаси расмий веб-сайти\nНавоий вилоят соғлиқни сақлаш бошқармаси » Янгиликлар » Ўзбекистонда оналар ва гўдаклар ўлими 3 баробардан кўпроққа камайди\n15 июль 2015, кўрилган: 875\nАнжуманда таъкидланишича, сўнгги ўн йилда туғма нуқсонлари бўлган болалар сони 1,3 баробар камайган. 6-15 ёшли болалар орасида ўткир юқумли касалликлар билан оғриш 34,4 фоизга, пневмонияга чалиниш 49,7 фоизга, бронхит билан хасталаниш 32,8 ва сколиоз билан касалланиш 32,7 фоизга камайди.\nЎтган йиллар давомида юртимизда оналар ва гўдаклар ўлими 3 баробардан кўпроқ камайди. Аҳолининг ўртача умр кўриш даражаси 7,5 йилга узайди.\nТадбирда Корея Республикаси билан яқин ҳамкорликда МДҲ мамлакатлари ҳудудида ягона бўлган, энг юқори технологиялар асосидаги тиббиёт асбоб-ускуналири билан жиҳозланадиган кўп тармоқли замонавий болалар тиббиёт маркази қурилиши бошлангани таъкидланди.\n2016 йилгача 13 та вилоят кўп тармоқли болалар тиббий марказларининг қурилиши ва қайта реконструкция қилиниши ниҳоясига етказилди. Уларнинг барчаси замонавий диагностика ва даволаш ускуналари билан жиҳозланади.


Илон Маск ўзга сайёраликлар ҳақида гапириб берди — Sof.uz\nЖАҲОН 6,802,043 3,309,410 396,683\n1.10 11:12 745 Технология\nАмерикалик миллиардер, SpaceX асосчиси Илон Маск якшанба куни кечқурун инсониятнинг фазони батафсил ўрганиши зарурлиги ҳамда галактикамизда биздан бошқа онгли мавжудотлар борлиги ҳақидаги мунозараларда қатнашди. У Техасда бўлиб ўтган Марсга учиши режалаштирилаётган янги ракетаси StarShip тақдимотида шундай деди:\n“Биз ягона онгли мавжудотлармиз. Ҳаётнинг бошқа шакллари ҳам бўлиши мумкин, аммо биз уларнинг изларини кўрмадик. Мен ўзга сайёраликларнинг бирон бир аломатни кўрмадим”.\nУнинг сўзларига кўра, яқинда Интернетда тарқалган «51-зона» деб номланган ҳудудда ҳарбийлар ўзга сайёраликларни яширмоқда деган гаплар шунчаки миш-миш холос.\nИлон Маск космик тадқиқотларга қизиқиши билан машҳур, у ўз нутқида инсониятни «космик цивилизация»га айланишга ва космик парвозларни ҳаво орқали саёҳат қилиш имконияти яратишга чақирди.\nУнинг эслашича, Қуёш Ерни вайрон қилишига атиги етти юз миллион йил қолган ва шунинг учун инсоният Марс каби сайёраларда барқарор аҳоли пунктларини барпо этишга интилиши керак.\nStarship консепцияси биринчи бўлиб 2016 йил сентябри пайдо бўлган эди. Super Heavy ракетаси Raptor 37 двигатели билан жиҳозланган ва қуруқликка ёки океандаги махсус баржага вертикал қўниши мумкин. 2018 йилда биринчи марта номи эълон қилинган Starship бу каби олтита двигатель билан жиҳозланади.\nМаскнинг сўзларига кўра, кема олти ой ичида илк маротаба Ер орбитасига чиқарилиши мумкин. Агар ҳамма нарса режага мувофиқ бўлса, биринчи оммавий учишлар кейинги йилда амалга оширилиши мумкин.\nСентябрь ойининг бошида SpaceX янги Raptor кислородли метанли двигатель ёрдамида 150 метр баландликка кўтарилган Starhopper демонстраторининг синов парвозларини амалга оширди.\nКеча, 23:49 106 Ўзбекистон\nКеча, 23:15 188 Ўзбекистон\nКеча, 23:13 459 Ўзбекистон\nКеча, 21:00 230 Ўзбекистон\nКеча, 20:14 236 Ўзбекистон